text:
Trahadornan di e kompania Curoil aki na Boneiru no tabata kontentu kon e sindikato Pwfc tabata representá nan.
Na vários okashon ora negoshá algu pa Curoil Kòrsou ta sosodé ku loke keda palabra aya ta wòrdu implementá outomátikamente na Curoil Boneiru tambe.
Anto esaki trahadónan a kansa di dje.
For di despues di 10-10-10 diferente senario a kambia riba tereno laboral entre Korsou i Boneiru anto nos no por a sigui mas asina aki ta loke un di e trahadónan di Curoil Boneiru a splika notisia Live 99 fm.
For di aña pasa a kuminsá papia ku Abvo pa por a hasi e kambio di sindikato i na novèmber aña pasa a keda kla.
Mester a kaba di regla algun kos i ta pesey awor numa nos por hasi e públiko.
Entretantu gerensia di Curoil ta rekonosé e sindikato Abvo tambe komo representante di e trahadónan aki na Boneiru.
Awor aki ta bai traha tambe riba un CAO nobo pa e trahadónan segun Robert Sances di Abvo a bisa notisia Live 99 fm.


c: text/html

text:
Fundacion Telefon Pa Hubentud Aruba
Directiva
E Directiva ta na encargo di planificacion cu Fundacion Telefon pa Hubentud Aruba lo sigui pa e añanan venidero. Nan tin bista tambe di e trabounan di e empleadonan pa sigura cu ta logra e metanan stipula den e plan. E Directiva ta consisti di boluntario.
Conseho Hubenil
Fundacion Telefon Aruba pa Hubentud ta pa mucha y hoben. Esaki kiermen cu participacion di hoben den e Fundacion ta importante. Pa logra esaki, Fundacion Telefon pa Hubentud Aruba, kier stimula e participacion di e hobennan, ainda mas, door di bin cu un conseho hubenil. Door di involucra hoben den e trabou aki, Fundacion Telefon pa Hubentud Aruba, lo haya un miho bista di locual cu ta pasando entre e muchanan y e hobennan na Aruba. E Conseho Hubenil, na nomber di Fundacion Telefon pa Hubentud Aruba, ta trata cu conseho pidi of no pidi.
Nan tin un contribucion importante cu cambio mayor y/of desaroyo y contribucion pa e obhetivo y e proyectonan di Fundacion Telefon pa Hubentud Aruba, cu ta andando.
E Conseho Hubenil di Fundacion Telefon pa Hubentud Aruba ta aspira pa: tin algo di bisa y tin influencia riba proyecto hubenil cu mester ser ehecuta y ta conseha Fundacion Telefon pa Hubentud Aruba riba topiconan relaciona cu hubentud. Su miembronan ta bon informa tocante asuntonan relaciona cu hubentud, desaroyo den cuido di hoben na Aruba,
condicion di biba di mucha y hoben na Aruba, e cumplimento di derecho di mucha na Aruba, mision, vision y obhetivo di Fundacion Telefon pa Hubentud Aruba y e funcionamento di Fundacion Telefon pa Hubentud Aruba.
Mentor
Tur dia ta destrui infancia door di abuso y kibramento di confiansa. E mentornan di Fundacion Telefon pa Hubentud Aruba, mas di 30, ta purba di bolbe trece e confiansa aki y ta yuda e mucha/hoben haya speransa. E mentornan di Fundacion Telefon pa Hubentud Aruba ta hende comun cu ta haci un trabou extraordinario – den nan tempo liber. Nos mentornan ta haya entrenamento intensivo durante un periodo di seis siman. Cada sesion ta trata un area nobo di conseho y ta explora topico particular. Fundacion Telefon pa Hubentud Aruba su proceso di screen, selecta y train ta rigoroso. E mentor ta traha un shift di dos ora. Semper tin un supervisor disponibel pa yuda e mentor cu por tin mester di un sesion pa discuti despues, pa yuda e mentor laga atras cualkier sintimento di angustia of preocupacion provoca pa e yamadanan cu el a ricibi y pa dun’e guia y sosten.
Staf
E Staf ta consisti di un Director y un trahado social. Nan ta esunnan encarga pa duna charla, tayer y proyecto y nan mes ta representante di Fundacion Telefon pa Hubentud Aruba. Nan ta esunnan tambe cu ta train y sostene e boluntarionan. E directiva ta disponibel durante ora di trabou.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba

robotstxt: allowed

filter: keep


text:
E situashon na Siria tin bo konfundí? Riba petishon di algun hende mi ke trese algu di klaridat. E guera Sirio ta kompliká pa motibu di e gran kantidat di aktornan embolbí. Tampoko e ta simplemente un kuestion di ‘un grupo bon’ kontra ‘un grupo malu’. Pues semper ta bon tuma di nota di e diferente aspektonan promé ku saka konklushon.
1. Algun detaye di Siria
Siria ta un pais Árabe ku un poblashon di 20 mión. E ta mitar di e grandura di Alemania i tin frontera ku Turkia, Irak, Jordania, Israel i Libanon. Bashar al-Assad, Presidente di Siria, i promé ku n’e su tata, ta na mando for di 1971. Famia al-Assad ta Alawit, un sekta di Islam Shia. E mayoria di Sirio ta Islam Suni. E klase medio di Siria, apesar di tur kos, ta sostené al-Assad pasombra ta difísil pa nan konfia esnan den e koalishon di oposishon
2. Komienso di guera na Siria
E problemanan Sirio no tabata di índole religioso. Hopi tabata fadá ku al-Assad pa motibu di falta di kupo di trabou i pobresa. E chispa a bin na komienso di 2011 na momentu ku al-Assad a baha ku man duru riba un grupo di mucha ku tabata pinta grafitti kontra di su gobièrnu. A detené e muchanan i algun di nan a keda brutalmente torturá i asta a bin muri bou di siskunstansianan straño den prizon. Esaki a kondusí na protesta ku kada biaha a bira pió pasombra al-Assad no a kastigá esnan kulpabel. E protesta na Siria indudablemente a keda influensiá e tempu ei pa e seri di protestanan den mundu Árabe (Tunesia, Libia, Egipto i mas) mihó konosí komo Primavera Árabe.
3. Guera ta intensifiká
E guera ta intensifiká mei-mei di aña 2011 ku lantamentu di Free Syrian Army (FSA) ku e meta pa via di lucha armá kore ku al-Assad. Hopi grupo lokal a disidí pa tambe kue arma i djòin e lucha. Problema tabata ku kada ken tabata tin su mes agènda pa bringa al-Assad i FSA no por a kontrolá e gruponan. Pa kompliká kos, un grupo ekstremista Sirio (konsistiendo di militarnan rabiá ku al-Assad) i tambe estranhero (Oropa, Sentral Asia i Merka) bon armá a djòin FSA. Dor ku ‘FSA original’ no tabatin sufisiente arma i sòldá, a akseptá e gruponan aki. Meimei di tur konfushon, ISIS tambe ta subi tarima ku e propósito pa kita al-Assad, apoderá di mas teritorio Sirio posibel pa su kalifato. Tantu al-Assad komo FSA ta bringa ISIS, mientras ku na mes momentu nan ta bringa otro tambe. Pues no ta trata aki di un sólo guera, pero vários guera ku vários aktor.
4. Koalishon anti-ISIS
En bista di e manera rápido ku ISIS tabata okupá teritorio na Siria, a forma un aliansa entre di e grupo étniko Kurdo i gruponan mas chikí prosedente di Armenia i Chechenia pa bringa ISIS. Despues di bataya sangriente e aliansa aki ku sosten di Merka práktikamente ta logra kore ku ISIS for di Siria. Merka (pa straño ku por zona) tambe (t)a sostené e trupanan di al-Assad den e lucha kontra ISIS.
5. Ningun ta santu
E pensamentu ku a krea ku e gruponan kontra di al-Assad ta bringa pa trese hustisia i libertat na Siria no ta kuadra. Tin prueba ku e koalishon di FSA den nòmber di bringa gobièrnu ta kometé atrosidatnan rònt Siria kontra e poblashon sívil. Di otro banda, meskos ta e kaso pa e trupanan di al-Assad i ISIS. Míles di sívil a muri (segun algun sifra, 100,000) mientras mas ku algun mión di hende a bandoná Siria komo refugiado.
6. Guera sívil ta bira un konflikto mundial
Tin vários aktor ku ta mete o tin un interes den e konflikto na Siria.
Iran: E pais ta sostené al-Assad. Iran ta Islam Shia meskos ku famia al-Assad. Iran tambe mester di Siria pa sigui sostené Hezbollah na Lebanon den su akshonnan kontra di Israel. Iran ta kontra ISIS.
Saudi Arabia: e pais aki ta enemigu mortal di Iran i kasi pa definishon ta kontra tur kos ku Iran ta sostené. Saudi Arabia ta Suni i ke kore ku al-Assad. Tambe e ta kontra di ISIS.
Turkia: Komo un pais Suni, Turkia ta anti al-Assad i semper a lucha kontra di ISIS. E problema grandi di Turkia ta ku Merka (histórikamente su aliado) ta sostené e Kurdonan bringa kontra di ISIS na Siria. Turkia ta enemigu mortal di e Kurdonan ku tin ambishon di un dia forma nan mes pais, Kurdistan. Kurdonan ta biba aktualmente na Siria, Irak i Turkia entre otro. Turkia tin algun dékada ta lucha kontra di e grupo Kurdo, PKK ku ta basá na Turkia i Irak.
Fransha, Reino Uní i algun otro pais oksidental: E paisnan aki no ta sostené al-Assad pero ta sostené algun grupo ku nan ta konsiderá moderá den e kolashon di FSA. E problema pa e paisnan aki, inkluso Merka, ta ku nan no sa ken eksaktamente nan mester sostené den e lucha pa kore ku al-Assad. Ningun hende tin konfiansa ku esun ku remplasá al-Assad lo ta un hende ku stima demokrasia.
Kurdonan: E grupo aki a mustra balentia i a logra aplastá ISIS. Nan ta eksihí ‘return on investment’ i ta fèrwagt sosten di Merka den nan ambishon pa haña nan mes pais. Esaki ta pone tenshon entre Turkia i Merka. Nos por a mira kon resientemente Rusia i Turkia a start un romanse tokante Siria sin presensia di Merka.
Rusia: E pais aki ta sostené al-Assad i no ke un kambio di gobièrnu. Siria ta Rusia su mihó aliado den Medio Oriente i ta mira su presensia na Siria -unda e tin un base militar- komo un kontra-balansa pa e influensia grandi di Merka den e region. Rusia a drenta e konflikto Sirio pa yuda al-Assad bringa kontra di ISIS, pero tur kos ta indiká ku (tambe) e ta yuda al-Assad kontra di e koalishon RFA.
Merka: Merka ta bria pa su falta di strategia na Siria. Obama a deklará ku al-Assad mester bai. Trump ta duna señal ambiguo si e mester bai si òf no. E problema ta keda ken ta bin na lugá di al-Assad. Iran lo haña mas di bisa na Siria ku tin un frontera ku Israel? Hezbollah, ku ta enemigu di Israel, ta haña mas kaminda pa kana na Siria pa planea kontra di e estado Hudiu? Merka lo bandoná e Kurdonan na fabor di Turkia despues di tantu balentia pa kore ku ISIS?
7. Arma kímiko i bombardeo
Avionnan di Merka, Fransha i Reino Uní resientemente a bombardiá algun fasilidat na Siria. E hustifikashon ta uso di arma kímiko dor di al-Assad kontra sívilnan inosente. Al-Assad, Russia i Iran ta bisa ku hinter e asuntu aki ta unu fabriká. E siman aki inspektornan di Nashonnan Uní (UN) ta bai investigá si realmente arma kímiko a keda usá. E mandato di UN sinembargo no ta pa determiná di unda e arma kímiko a originá ni tampoko determiná ken a instruí pa usa arma kímiko. Si keda establesé ku arma kímiko a keda usá, mundu ta keda den espektativa pa e kontesta prinsipal: Di ken a armanan kímiko ta i ken a duna òrdu pa usanan.
Podgorica, Montenegro


text: KRALENDIJK – E siman aki e promé kuater gruponan, ku un total di 50 trahadó di akohida pa mucha na Boneiru, a kuminsá ku e treinen di ‘Eerste Hulp’ pa mucha, den kuadro di e programa BES(t) 4 kids. E aña aki ta trein trahadó di tur organisashon di akohida pa mucha na Boneiru, pa garantisá ku na kada un alokashon di akohida pa mucha tin por lo ménos 1 adulto presente ku tin un diploma di EHBO pa mucha. Esaki ta un di e kriterionan di kalidat den kuadro di e programa BES(t) 4 kids, ku ke sòru pa akohida di mucha bon, seif i pagabel den Hulanda Karibense. A organisá e treinen di EHBO ku lo tuma lugá mas bia e aña aki, bou di guia di Sentro Hubentut i Famia.


text:
Codigo di Proteccion den sector Enseñansa
Dia 21 october 2020 sector di Enseñansa a dal e prome paso pa implementacion di Codigo di Proteccion.
Profesionalisacion ta importante pa un maestro
Desde IPA su inicio te cu awor, e instituto a conoce varios graduado cu a termina un of mas estudio cu exito y cu awo ta maestro competente y ehemplar den nos comunidad.
EducationUSA Advising Center of Aruba
On october 15th, 2020, the Minister of Education, Science and Sustainable Development of Aruba, (Lampe), inaugurated the EducationUSA center in Aruba.Lesa mas
DEA ta yama Freewinds danki
Recientemente e “cleaning crew” di Freewinds a desinfecta y haci tur oficina di John F. Kennedy Education Center limpi.
Diferenciacion den klas
Tin mucha cu diferente nivel y necesidad den enseñansa. Pa e motibo aki lo mester adapta enseñansa a base di diferencia entre e muchanan.
E poder di material visual den enseñansa
Ora mucha ta desaroya e ta depende di tur informacion cu e ta persibi y procesa di su ambiente.
Training Codigo di Proteccion
Dia 22 di october a cuminsa cu e presentacion y training di Codigo di Proteccion y Signs Of Safety (SOFS) na tur lider di e centronan di cuido na Aruba cu ta registra na Fundacion Pa Nos Muchanan.
Algun dia mas pa inscribi pa 21+ Toets na IPA
Inscripcion pa 21+ Toets di Instituto Pedagogico Arubano (IPA) ta cera dia 12 di november 2020.
Huisvesting na Hulanda
Den Haag – Arubahuis ta conseha futuro studiantenan for di Aruba: Informa bo mes y tuma accion na tempo pa por logra haya vivienda ora di bay studia na Hulanda.
Festival di Buki pa Mucha: Tempo di mi tempo
Biblioteca Nacional Aruba (BNA) ta organisa Festival di Buki pa Mucha. Un proyecto anual pa stimula lesamento cerca tur mucha den comunidad. E tema di e festival 2020 ta ‘Historia’ cu su lema ‘Tempo di mi tempo’.


text:
Selección di BOYS -U14 ta bai cu e titulo di Subcampeon
DEPORTE | LOCAL – E siman cu a pasa, 2 selección juvenil di Aruba (Girls U14 y Boys U14), a percura pa ful un ambiente di alegria cu nan weganan na e Caribbean Challenge Series, organisa pa Caribbean Football Union na Santo Domingo, Republica Dominicana. E finalna di diadomingo a haya un acogida enorme y tabata tin un ambiente manera mundial. Pa Aruba ta promer biaha cu ta particpa cu un categoria U14 femenino. E selección Girls U14, a desplega un futbol di un bon nivel, ganando 4 wega, anotando 22 gol na fabor y haya ningun gol contra. Den e final, a enfrenta e equipo di Turks and Caicos, cu a Aruba a gana caba den e ultimo wega di e grupo cu score di 1 – 0. Den e final cu a tuma lugar den e Estadio Olimpico Felix Sanchez, Aruba a tuma control di e wega for di trempan. Na di 7 minuut caba Aruba ta bai ariba, despues den e prome tempa ainda, Aruba ta amplia e score 2 – 0. E di dos mitar di wega, e patronchi di wega a keda mescos, cu Aruba dominando, Aruba ainda ta anota e di 3 gol y esey ta e resultado final tambe. Un pabien grandi na tur e muchanan di e Girls U-14, cu a demostra cu e futbol femenino tin un bunita futuro su dilanti. Alavez mester remarca cu e staf tecnico a consisti di solamente hende muher.
E selección Boys U14 tambe a demostra un tremendo futbol, ganando 2 wega y empata 1 (contra Boneiro). E mucha hombernan a anota 21 gol y a haya solamente 2 gol en contra. E final a bai entre Aruba y Boneiro. E wega aki tambe a tuma lugar den e Estadio Olimpico Felix Sanchez. Boneiro ta bai ariba 1 – 0, despues ainda den e prome tempo, Boneiro ta anota e di dos gol. Despues di halftime e selección di Aruba ta Sali pa busca e gol y a haya dominio di e wega. Aruba ta logra anota e gol di corta ventaha. Pero poco despues Boneiro ta logra anota e di 3 gol y asina tambe e resultado a keda 3 – 1 na fabor di Boneiro. Pero e selección di e mucha hombernan tambe tin un bunita futuro nan dilanti.
Un Pabien pa tur e muchanan y tambe e staf tecnico di tanto e mucha muhernan cu a Sali campeon, como e mucha hombernan cu a Sali sub-campeon.


text:
Dialuna merdia den careda di 3’or, informacion a drenta di un otro accidente cu UTV riba e caminda di Natural Bridge. E biaha aki tabata papia di un accidente hopi serio.
Na yegada por a mira un grupo di turista para rond di un homber drumi di banda riba parti di e dak cu lo ta di e UTV. E homber aki hunto cu un amigo tabata den e UTV, momento cu nan a bolter.
E victima tabata bou sanger, debi na un trauma cu el a ricibi banda robes di su cabes. N’e sitio nos di AWEMainta a papia cu e turistanan y e otro ocupante.
Segun e ocupante, “We we’re playing”. El a sigui bisa cu nan lo tabata biniendo di pariba y den un bocht nan a perde control, unda cu e UTV a bay cay mas o menos 2 meter mas abou.
Algun turista pasando eybanda mesora a baha y a bay yuda, posiblemente nan a pone e victima riba e dak, wardando ambulance. Tur esnan cu a yuda tabata bou sanger di e turista masculino.
Di leu por a mira Polis di Trafico y ambulance su tras yegando.
Dado momento adrenalina den curpa di e victima a pone lanta sinta, pero visiblemente por a mira un trauma serio n’e parti robes di su cabes.
Paramediconan na yegada mesora a mira cu ta algo hopi serio, y asina mes e turista a trata na subi riba e stretcher, pa despues nan sali cu urgencia cu ne den estada critico direccion Hospital.
Un di dos Ambulance a yega pa trata e otro cu tabata na sanger, pero no di dje, pero di su amigo.
E cabayeronan aki tin dos dia na Aruba y ta biba na Estados Unidos, pero ambos ta procedente di Israel.


text:
Kralendijk, 6 di sèptèmber 2021 - Mirando e diskushonnan ku a lanta na momento ku a sali un publikashon ku lo bai tin un presentashon di Himno di Boneiru den un estilo nobo i tambe e reakshon ku a bin di parti di diputado den Heyer i esnan enbolbí den e Himno,
konsehal Daisy Coffie di Frakshon Coffie a opta pa laga Dia di Boneiru i Konmemorashon di 70 aña di instalashon di e promé Konseho Insular den Antia na 1951 tuma lugá, promé ku el a trese su punto di bista dilanti. Daisy Coffie: ‘Nos himno ta un herensia kultural intangibel ku ta gosa di protekshon di UNESCO ya ku e ta pertenesé na pueblo boneriano. Ta pueblo boneriano ta e úniko i solo doño di herensianan kultural i ta e úniko ku por duna aprobashon pa mishi ku esakinan. Den kaso di e himno tin kosnan ku no a kana korekto, esta di akuerdo ku e proseduranan ku mester a sigui. I den e kaso aki e dicho ku e meta ta santifiká e formanan no ta bálido. E intenshon por ta bon i hasta di aploudí pero esei no ta kita ku mester a kana e kamindanan korekto i usa e proseduranan ku ta ser preskribí. Sigur si e inisiativa a sali for òf a keda tumá over dor di gobièrnu di Boneiru ku ta un instansia ofisial.’
Partisipashon aktivo demokrátiko di pueblo
‘Na mi humilde opinion, e inisiativa mester a bira un tópiko di diskushon i konsulta nashonal, esta di pueblo. Por a hasi esaki na diferente manera, entre otro dor di un enkuesta òf dor di enkuentronan popular den tur bario di Boneiru i asina garantisá un partisipashon aktivo demokrátiko di henter e pueblo. Por a tres’é tambe na diskushon den Konseho Insular, kual ta e órgano ku legítimamente ta representá e pueblo boneriano den su totalidat. Pa loke ta e produkto ku kier a logra mester a duna partisipashon amplio na e profeshonalnan di nos komunidat den kanto i músika pa inskribí nan ideanan i asina evitá ku e eskoho ta unu arbitrario i ku a lanta e aparensia ku a duna preferensia na un sierto grupo i a ekskluí otronan. E forma ideal lo tabata pa a organisá un kompetensia, meskos ku a hasi tempu di diseño pa nos bandera, instalá un kuerpo di hurado ku kriterionan bon definí pa asina yega den un forma ophetivo na e eskoho di e produkto final,’ segun konsehal Daisy Coffie.
Trankilidat, pas i harmonia
Mas aleu sra. Coffie ta trese dilanti ku un gobièrnu no ta traha ku “sorpresa”, un gobièrnu ta traha ku transparensia di su maneho pa asina e ta komprendibel na promé lugá i e ta haña apoyo i sosten mayoritario di e pueblo. Un gobièrnu ta traha ku e prinsipio di trata tur hende igual i ta duna igual oportunidat pa asina no krea ningun impreshon di ta partidario. Den esaki e dos prinsipionan aki, esta transparensia i trato
igual ta karga BON GOBERNASHON, algu ku ta di vital importansia pa krea, fortifiká i konservá KONFIANSA den gobernashon. ‘Lechi plamá no por ser rekohé mas. Sinembargo por korigí si loke a bai robes. E himno riba mesa awor mester ta un di e produktonan presentá den e kuadro di renobá nos himno. Na mi opinion lo mester a habri posibilidat pa mas inskripshon i logra un produkto kargá pa henter nos komunidat. Aktualmente ta manera e diputado mes a trese dilanti: en bes ku NOS HIMNO, igual ku nos bandera i eskudo i otro herensianan kultural mester ta símbolonan di UNION di nos pueblo, el a trese divishon. I esei hamas i nunka no por tabata e intenshon. “Lo cortes no quita lo valiente”. Awor ta na e diputado i Kolegio Ehekutivo pa tuma e mihó pasonan pa koregí e situashon mas rápido posibel i trese trankilidat, pas i harmonia bèk. Si no kada biaha ku e “himno nobo” zona, pa bunita ku e ta, lo tin grupo ku no ta satisfecho, no kisas pa e nivel profeshonal di e himno, sino simplemente pa e sintimentu ku nan a keda ekskluí for di algu ku ta di nan tambe.’


text:
Scol di Pachanga a inaugura su Localidad Nobo
Diabierna 12 di December 2014 Scol di Pachanga a inaugura su localidad nobo cu ta situa na Sero Patrishi 45 banda di Magic Wok Restaurant. Den presencia di prensa, invitado y di tur pachangeros y pachangeras e cinta a wordo corta pa e futuro pachangero y pachangera Jaysley y Oniece Boekhoudt y Bendiciona pa Pastor Toti. Scol di Pachanga ta exsisti pa 15 aña y a wordo crea y dirihi dor Janice y Oslin Boekhoudt kende nan ta e prome pareha di Aruba cu a logra e Campion Mundial di Baile Profesional di Salsa na aña 2002 cu a tuma luga na Orlando Florida. E Scol aki ta consisti di 3 Sala . Sala 1 pa les priva cu ta acomoda 2 pareha, Sala 2 cu ta acomoda 9 pareha y Sala 3 cu ta acomoda 20 pareha Scol di Pachanga ta ofrece un variacion di baile. Folklore e.o Wals, Tumba, Mazourka, etc te cu baile moderno e.o Salsa den diferente estilo, Merenge, Bachata, Cha cha cha, Samba, Zouk Axe Brazilian Fitness, Kizomba y tambe Scol di Pachanga ta ofrece les di baile pa casamento, 15 aña y choreografia pa cualkier baile pa cualkier evento. Scol di Pachanga ta habri di Dialuna pa Diasabra di mainta te cu anochi y tin les pa tur edad ( di 5 aña bai ariba) Pa mas informacion tuma contacto cu Janice na 5621221, Marisol na 5693021 of cu Ceslin na7355583.


text:
Recientemente gobierno di Aruba, hunto cu e otro islanan, a yega na un acuerdo cu Hulanda pa loke ta e contenido di e organismo di Reino cu mester supervisa e desaroyo na e islanan cu mester garantiza nan recuperacion economico efectivo. Y pa ta mihor prepara pa un eventual siguiente golpi cu por bin. Esey den linea general ta e esencia di e acuerdo cu ta trece dilanti. Naturalmente den trasfondo ta hunga un papel importante e hecho cu Hulanda ta interesa pa haya e placa back cu nan a hinca te awor den sosten di e islanan y esey nos ta haya di tende regularmente. “Al fin y al cabo, nos mester duna cuenta na nos parlamento y pueblo ta kico a haci cu nan placa,” ta e expresion regularmente manda den nos direccion. Pero esey realmente no ta e motibo mas importante. Y na Den Haag nan sa bon cla cu e motivacion principal ta cu esaki ta un oportunidad unico pa pone poco orden den e lugar aki, ya cu pa hopi aña nan ta argumenta cu nos politiconan, pero en vano. Awor ta e momento, y nos tur por sa esey.
Ta bisa cu Hulanda a haci algun concesion encuanto respet pa autonomia di e islanan. A yega finalmente un claridad riba e rol di e parlamentonan di e islanan den e proceso, unda riba papel nan no por ser ignora sin mas. E ley di Reino cu ta cana su caminda den sistema parlamentario Hulandes, mester haya aprobacion di e parlamentonan di e islanan tambe. Tambe a aumenta un poco e influencia di e islanan den funcionamento di e organismo di COHO mes, pa loke ta nombramento di e miembronan. Y e islanan a haya mas di bisa den preparacion di e plannan mes. Esey ta bon noticia, principalmente pa esnan cu ta haya cu e asunto tabata demasiado dicta pa Hulanda so. Y cu e acuerdo manera e ta awor ta anticipa cu aprobacion den e diferente parlamentonan lo bay mas facil. En todo caso no ta di spera cu nos haya atrobe e tipo di actitud recalcitrante manera algun aña pasa, unda e lider di fraccion di e partido grandi den gobierno hunto cu e presidente di parlamento a haci nan mes ridiculo, keriendo ‘delete Reino’ for di e ley di supervision financiero di 2015. Nos ta seis aña mas leu y loke nos ta bay haya ta loke tabata spera nos na momento cu a deshaci di e ley di Aruba di supervision. Riba su mes esaki tabata un monster imposible, cu tabata regula derecho y deber di gobierno di Reino.Hunto cu e ley di COHO nos ta haya e supervision financiero Hulandes hinca den otro ley di Reino, practicamente mesun cu e otro dos islanan tin caba. Nos no ta tende mucho tocante esaki, pero finalmente nos politiconan mester a baha cabez y acepta cu, Covid of no, nos tin pa hopi aña mas un supervision Hulandes riba nos cu, si tur cos bay bon, lo impedi locura mayor cu nos finanzas publico.
Ta bon pa nos corda cu henter e ehercicio di supervision cu nos ta aden awor tabata riba mesa grandemente caba ora Covid a bin complica cos mas ainda. Y den loke mester remedia awor ta importante tene na vista cu no ta efecto di Covid ta loke mester remedia. Manera bisa anteriormente, di parti Hulandes tambe sigur, cu ta mal maneho structural a pone nos unda nos tabata na maart aña pasa. Y esaki ta y ta keda e clave den loke mester sucede: un pa un e reformanan necesario riba diferente tereno lo bin dilanti, y si e plannan cu e islanan tin pensa pa e reformanan necesario no ta bay suficientemente leu, lo bin un coreccion di Den Haag, esey ta sigur.
Awor, esnan cu ta mira tur esaki como algo lamentable, unda nos capacidad, di dicidi entre nos con ta goberna y kico ta haci, a keda reduci, ta bira tempo pa nos cuminza pensa riba e cosnan positivo cu e reformanan por trece pa nos como ciudadano. Cu nos politiconan lo keda yora te na porta di cielo cu a corta nan paso, esey no mester ta nos problema. Loke nos mester logra ta cu ta papia cla y directo riba kico ta e mehoracionnan cu por bin. Si tabatin un momento den nos historia cortico como pais unda ta obvio cu nos interes como pueblo no ta core paralelo na interes di hopi di nos representantenan, e momento ey ta awor. Ta pesey ta importante pa exigi claridad riba kico ta pasando awor tambe. Mientras nos ta den un fase interminable di consulta cu tur hende, nos ta haya falta di claridad riba varios tema, cu a lo mejor ta keda dicidi den reunionnan secreto, hiba pa abogadonan ‘di confianza’ di gobierno. Reunionnan importante unda no tin limitacion di autorizacion, pasobra supuestamente un gobierno demisionario ta trata ‘lopende zaken’ so. E peligro mas grandi di e tipo di decision secreto aki ta e refineria y e contrato di LNG pa WEB. Bao di e capa di inactividad por ta sucediendo cos cu nos por bay lamenta despues, ora ta laat caba y nos ta termina pagando ‘los platos rotos’ atrobe. COHO lo por cambia e estilo di goberna aki?


text:
APERTURA AÑA PARLAMENTARIO 2021-2022
Gobernador di Aruba, Su Excelencia Alfonso Boekhoudt, riba diamars 14 di September 2021 a habri e aña parlamentario 2021-2022 cu su discurso di aña. Den su cualidad di hefe di gobierno di Aruba, Gobernador Boekhoudt a hiba su discurso anunciando den dje e plannan di maneho di gobierno pa e proximo aña. E tema di enfoke principal tabata fortificacion di democracia na Aruba.
Apertura di Aña Parlamentario ta tuma luga anualmente riba e di dos diamars di September. Mescos cu na 2020, e aña aki tambe a adapta e ceremonia di apertura teniendo cuenta cu e medidanan contra corona vigente. E ceremonia tradicional di e militarnan di Marinierskazerne Savaneta a tuma luga na manera adapta.
Potret: © Kabinet Gouverneur Aruba


text:
juelle thode
-
News
COA a nombra hefenan di Mission pa tres wega grandi
Comite Olimpico Arubano a nombra Hefenan di Mision pa e siguiente tres weganan grandi. Comite Olimpico Arubano a scohe su…Read More »
-
Barranquilla2018
Juelle ta conta di su trabou na Barranquilla
Hefe di Mision aki na Barranquilla cual ta Sra. Juelle Thode tin e tarea dificil pa mantene tur cos sigui…Read More »
-
Barranquilla2018
Ceremonia di Bandera Barranquilla2018
Hefe di Mision, Sra. Juelle Thodé ta conta mas di e ceremonia di bandera cu a tuma lugar awe mainta…Read More »
-
News
Juelle Thode ta planta mata na Villa Centro Americano Colombia
Lo crea un Villa Centro Americana sostenible mientras cada pais participante na dicho weganan a planta un mata. Diabierna den…Read More »


text:
WILLEMSTAD – Reinan largu dilanti pòmpnan di gasolin na Kòrsou djamars, despues ku djaluna anochi a bin sali na kla ku e negosiashonnan entre Refineria di Kòrsou (RdK) i Motivá Enterprises di Estádos Unídos a para inmediatamente. Motivá tabata e kandidato preferí ku e aña aki lo por a a tuma e eksplotashon di e kompania venesolano estatal di zeta PdVSA ofer.
Tur hende ta kore bai pòmp di gasolin pa buska gasolin i disel, pa miedu ku e trahadónan lo sabotiá e distribushon di gasolin pa e pòmpnan di gasolin. Tin hopi eksitashon durante e reunion di urgensia djamars, ku ta tuma lugá den e edifisio di e bònt di Isla PWFC. Promé minister Eugene Rhuggenaath ta presente pa kontestá pregunta tokante futuro di e refineria, pero durante di e diskushon di repente e ta lanta bai, loke a kousa hopi malkontentu serka e wèlgadónan.
E kòntrakt ku PDVSA ta kaba fin di e aña aki. Kuminsamentu di aña pasá a bira konosí ku a destruí e kòntraktnan ku Guangdong Zhenrong Energy (GZE), e empresa chines ku ker a modernisá i eksplotá refineria Isla. Djaluna e kompania di gobièrnu Refineria di Kòrsou (RdK), doño di refineria Isla, a laga sa ku e negosiashonnan ku e ‘preferred bidder’ Motivá a para. Ku solamente diesun luna pa haña un eksplotadó, e intrankilidat bou di e trahadónan ta krese.
“Nos a hasi promé minister algun pregunta for di sindikato. Dos pregunta importante ku nos ke kontesta riba nan. Nos ta kere ku Clift Christiaan [presidente di e tim di proyekto multidisiplinario enkargá ku modernisashon di e refineria red.], no ta saka e mensahe pafó bon pa por sigui, i e pregunta ta keda kon e futuro di e refineria lo mustra”, asina e lider di sindikato PFWC Angelo Meyer ta bisa.
Sin krudo, sin trabou sin salario
“Despues di aprel ainda nos tin e problema ku no tin krudo pa refiná i asina no por paga nos salarionan. Awor nos ta sinti nos mes malu i esaki no ta toka nos so, sino nos famianan i tur hende na Kòrsou ku ta dependé di e refineria tambe. Nos ta masha prekupá”, asina un trahadó emoshoná ta bisa.
Un sindikalista venesolano un luna pasá a indiká kaba ku no tin krudo ta bini Kòrsou, lesa mas aki.
Un otro trahadó ta konta: “Ta masha insolente ku na un momentu krusial asina e ta djis lanta bai. Esaki ta tira un sombra riba henter e reunion. Mi no ta kere ku los ta laga esaki keda asina. Nos, e trahadónan, pero e sindikato tambe, mas bia a ekspresá nos prekupashon tokante e manera di hasi i e manera d traha di señor Christiaan por ehèmpel, sin partisipashon òf representashon di bònt den e trayekto.
Ta stroba señor Rhuggenaath ku nos ta ekspresá nos prekupashon tokante e manera di hasi di señor Christiaan. No ta un sekreto ku e promé minister ta un bon amigu i kolega di señor Christiaan. No ta pòrnada tin intrankilidat i deskonfiansa.”
Un grupo di trahadó rabiá despues di e reunion a bai Fòrti, pa eksigí e kontesta riba e dos preguntanan, pero nan no a haña promé minister mas pa papia kuné. No ta kla si e trahadónan lo wèlga mayan, pero djamars anochi lat nan tabata dilanti Fòrtí ainda.


text:
Prome Minister Evelyn Wever-Croes: IMF TIN CONFIANSA DEN ARUBA Segun evaluacion di IMF Economia diAruba ta crece mas
Prome Minister Evelyn Wever-Croes:
IMF TIN CONFIANSA DEN ARUBA
Segun evaluacion di IMF Economia diAruba ta crece mas
Durante conferencia di prensa di Gobierno di Aruba dialuna mainta, Prome Minister Evelyn Wever-Croes, hunto cu demas minister di Gabinete Wever-Croes, a anuncia e bon noticia cu e evaluacion di IMF pa loke ta trata nos situacion financiero y economico ta positivo.
Cada 2 aña IMF ta haci un evaluacion di nos situacion financiero y economico, un asina yama Article 4 Mission. E ultimo dos simannan IMF tabata na Aruba y a hiba conversacion cu tur sector: publico, priva, NGO’s, Gobierno y oposicion.
Dialuna mainta, IMF a publica e ‘Concluding Statement’ di nan bishita, y e ta hopi positivo pa Aruba. Si nos compara cu e mesun ‘Concluding Statement’ di dos aña pasa, esta 2017 na unda IMF ta conclui pa ambos aña: “2017: growth is weak” vs “2019: outlook is broadly positive”.
Pa 2019, IMF ta premira un crecemento economico di 0.7% real, cu ta ekivalente na 2.4% nominal, siendo cu den presupuesto nos a tene cuenta cu crecemento di 1% so nominal. Cu esaki IMF ta mustra cu nan tin confiansa cu nos economia lo crece mas cu nos a tene cuenta cu ne. Y esaki ta locual nan ta yama “baseline”, pues sin cu nos tene cuenta cu otro esfuersonan manera e vision economico di e 6 sectornan prometedor manera Minister di Asuntonan Economico y Finansa, Xiomara Ruiz-Maduro ta trahando riba dje.
Pa añanan despues di 2019, nan ta premira un crecemento economico real di 1.1%, cu ta ekivalente na 3% nominal, cu tambe ta mas halto cu locual nos a tene cuenta cu ne den e proyeccionnan di mas aña.
Conclusion: IMF tin confiansa den nos economia, cu ta recuperando poco poco pero sigur.
Riba e Plan financiero economico pa pone nos finansas publico bek den e bon rumbo, tambe IMF ta positivo.
Riba e reforma fiscal tambe nan a duna comentario positivo.
IMF a constata cu inflacion aña pasa a yega3.6%, cual tabata debi na prijs di crudo cu a subi, y na e crisistax cu a wordo introduci aña pasa. Mes momento IMF ta proyecta cu inflacion lo baha e aña aki na 1.7%
E riesgo mas grandi ta e situacion naVenezuela, maske nan ta conclui cu Aruba a maneha pa absorbe e crisis door di tuma pasonan serio pa laga e situacion na Venezuela no afecta nos. por ehempel pa importa fruta y berdura, nos a haya otro ruta. E turismo cu no ta bin mas di Venezuela, ta bin for di otro lugarnan.
Den corto IMF a conclui y a recomenda:
– E reforma fiscal y e pasonan pa sanea e situacion financiero ta hopi positivo, y ta pidi atencion tambe pa gastonan di salario den Gobierno, y gastonan di AZV.
– E maneho economico y e 6 sectornan prometedor ta mehora e evaluacion pa Aruba, den nan diversificacion di tursimo, agricultura, etc. y IMF ta hopi satisfecho cu Gobierno tin plannan pa mehora ‘ease of doing business’.
– Turismo ta creciendo, y mester diversifica. Nan ta recomenda pa Aruba sigui concentra riba brinda calidad halto di servicio
– Inversionnan den infrastructura ta positivo
– Siguridad y nos sistema legal ta sigui ta factornan importante pa atrae inversionista
– Tene cuenta cu aspectonan social
– Percura pa enseñansa ta alinea cu e necesidadnan riba mercado laboral, pa prepara hobennan cu ‘vocational training’, y brinda miho proteccion na e trahado
– IMF ta encurasha nos Gobierno pa continua cu e plannan pa combati corupcion
– IMF ta positivo riba e progeso cu a wordo haci pa cu data y estadistica a traves di e cuentanan nacional
“IMF ta hopi agradecido pa e cooperacion cu e la haya di Gobierno. Y di mi banda mi ta gradici tur esnan cu a duna nan cooperacion na IMF, tanto sector publico, sector priva, NGO’s, oposicion, especialmente BancoCentral, Minister di Finansa y tur colega minister.
Nos no ta ainda caminda nos mester ta, pero nos ta riba e bon caminda. E evaluacion positivo di IMF, hunto cu e proyeccionnan positivo cu IMF ta haci, ta muestra di confiansa cu poco poco pero sigur nos ta ganando bek den nos pais.
Un cos ta sigur, nos no por bay bek. Nos no por permiti nos pais cay bek den mannan di esnan cu nunca a interesa pa mehora Aruba su posicion financiero, cu a scoge pa endeuda e pais aki, cu en bes di busca inversionnan, a fia placa pa hinca den nos economia. Tempo mes a demostra nos cu e vision ey no solamente a fracasa, sino a causa nos pais hopi daño. Un daño cu lo tarda mas di 20 anja pa nosrecupera di dje. Apenas na 2039 nos debenacional lo ta bek banda di 50%, cu e ta poco mas cu e tabata na 2009 prome cu e cambio di gobierno anterior.
Imagina bo si gobierno anterior no a redobla nos debe? P’ esey nos mester percura pa nunca mas Aruba haya gobernantenan asina iresponsabel.
No ta facil, pero den union nos lo enfrenta e retonan nos dilanti, y nos lo saca nos pais padilanti. Cu vision y determinacion nos lo crea progreso y bienestar pa tur ciudadano di nos pais”, Prome Minister Evelyn Wever-Croes a expresa.


text:
Si bo ta wayaba, no tin un medicina of un ‘triki’ cu lo ponebo sinti bon di biaha. Loke si tin ta cierto cos cu bo por haci — of evita di haci — cu por yuda’bo recupera mas lihe.
Prome bo bebe
Prome cos cu bo mester sa ta cu preparacion y loke bo ta haci durante cu bo ta bebe alcohol ta mas efectivo cu loke bo por haci despues cu bo a bebe (dimas) caba. Preveni di lanta wayaba door di no bebe, of bebe modera, ta e miho decision. Si bo sa cu bo ta bay bebe, percura pa bo no bebe cu un stoma bashi. Come suficiente y percura pa bo come cuminda cu basta proteina. Un stoma yen ta yuda reduci e concentracion di alcohol den bo sanger.
Durante e bebemento
Parti di loke bo ta sinti ora bo ta wayaba ta wordo causa door di un falta di suficiente likido den bo curpa. Alcohol tin un efecto cu ta ponebo perde likido (dehydration). Pa yuda combati esaki, ta recomenda pa bebe awa, preferiblemente un glas di awa despues di cada bebida alcoholico. Esaki por pone bo curpa absorba e alcohol menos lihe y tambe ta yuda tene e concentracion di alcohol den bo sanger mas abou. P’esey, ora di bebe alcohol awa ta bo miho amigo.
Poco poco
Bo curpa mester di tempo pa procesa alcohol. E tempo ta varia di persona pa persona, pero un average ta alrededor di 60 pa 75 minuut pa cada unidad alcoholico (1 cerbes, 1 glas di biña, etc.). Si bo bebe mucho lihe, e chens cu bo ta lanta wayaba ta bira mas grandi. Pues si bo bebe, tuma bo tempo prome bo pidi un rond mas.
Despues di bebe
Despues di bebe alcohol, awa keto bay ta bo miho amigo. Prome bo bay drumi, bebe awa. Drumi cu awa bandi bo. Ora bo lanta, bebe mas awa. Un otro opcion ta pa bebe sports drinks pa motibo di e electrolytes cu tin den hopi sports drinks. Pero no tur experto medico ta convenci cu esaki ta yuda. Si bo ta kere cu ta un bon idea pa bebe sports drinks, considera bebe awa di coco cual ta un bon fuente natural di electrolytes.
A pesar cu awa mester ta ‘bo miho amigo’ ora di bebe, tene na cuenta cu hasta bebe awa tin su limite.
Koffie?
Hopi hende ta bisa cu koffie ta yuda si bo ta wayaba, pero diferente experto ta recomenda pa no bebe koffie ora bo ta wayaba. Un excepcion ta si bo ta custuma di bebe koffie diariamente caba. Den e caso ey, posiblemente keda sin bebe koffie por duna’bo (mas) dolo di cabes. Pues e efectonan di koffie por varia hopi di persona pa persona. Si bo dicidi di bebe koffie, dal un glas di awa su tras paso segun varios estudio koffie tambe tin su efecto di dehydration.
Mas alcohol?
Tin hende ta bisa cu nan ta sinti nan mes menos wayaba si nan dal un bebida cu nan desayuno. Esaki ta un mal idea. Kisas bo lo sinti (un tiki) miho pa un rato pa motibo cu den un sentido bo ta saca bo curpa for di un estado di ‘wayaba’ bek pa un estado di bebemento (atrobe). Pero e sintomanan di wayaba lo bin bek. Kisas pio. Pues lag’e den e boter y duna bo curpa chens pa recupera.
Pildo
Paracetamol of ibuprofen por yuda cu e sintomanan ora bo ta wayaba. Tene na cuenta cu mucho di e pildonan aki por ta malo pa bo higra cu ya caba tin hopi trabou procesando e alcohol cu bo a bebe. Pues sea cauteloso y consulta cu bo dokter pa ta sigur si ta un bon idea pa tuma cierto pildo, y si ta asina, cuanto bo por tuma.
Ehercicio?
Si bo ta wayaba y bo bay jog of haci otro tipo di ehercicio, posiblemente bo lo sinti’bi miho, pero no necesariamente. Si bo sintibi’bo miho, probablemente ta pa motibo di e boost di endorfina cu hende ta haya ora nan haci ehercicio. Di otro banda, varios experto ta recomenda pa bo duna bo curpa descanso. Si bo ta sinti cu haci ehercicio ta yuda’bo ora bo ta wayaba, tene na cuenta cu bo curpa ta perde likido ora di haci ehercicio. Corda dal bo awa!
Scucha bo curpa
Cada curpa ta diferente. Loke ta yuda un persona no necesariamente ta yuda un otro. Si un desayuno completo cu webo, bacon, pan, hashbrowns etc. ta traha p’abo, dal bay. Pa otro hende honing of algo otro cu sucu aden ta yuda nan sinti miho. Of kisas un glas di lechi prome bo bay drumi ta yuda’bo. Pone atencion na bo mes pa purba haya sa kico ta traha p'abo.
Importante
Si bo bebe, no core auto. Esaki no ta solamente pa bo propio bienestar, pero tambe pa e bienestar di otro ser humano den trafico. Si bo wak un persona bay sinta tras di stuur mientras cu e ta bou influencia di alcohol, par’e. Si ta necesario, busca ayudo pa par’e.
Si lanta wayaba a bira un custumber p’abo, kisas bo tin un problema (serio) cu alcohol. Tene na cuenta cu alcohol ta toxico y por causa hopi problema cu bo salud. Abuso di alcohol tambe ta un gran causa di problemanan social. Si bo ta kere cu (kisas) bo tin un problema, consulta bo dokter of tuma contacto cu F.A.D.A. (Fundacion Anti Droga Aruba):
Telefon: 583-2999 / 583-9610
Via chat: fundacionantidroga.org


text:
WILLEMSTAD – Mester tèst dies mil konstrukshon ilegal den e temporada binidero. Ora un konstrukshon kumpli ku e kriterionan, ta legalis’é. I si nò, e doño òf gobièrnu mester bash’é abou.
E proyekto di gobièrnu Tereno pa Tur mester para konstrukshon ilegal. No tin eksepshon segun bosero Clifton Wallé. “Hende ku ta kere ku nos ta laga siudadano mas riku, mas ‘bon pará’ dal bai, ta herá. Tur bario kaminda a konstruí ilegalmente nos ta pasa i nos ta tèst tur konstrukshon.
Little Haiti
Ta tres or pasá i e habitantenan di Little Haiti ta okupá ku stèkmentu di mata di siboyo. E bario yama Little Haiti den boka di pueblo pasobra ta haitiano so ta biba einan. Mayoria di nan tin mas ku dies aña ta biba na Kòrsou i nan konosé otro bon. Nan ta gana nan plaka ku benta di bèrdura i fruta i den dia nan ta traha den nan kurá. E kuránan rònt di e kasnan ta mustra nèchi.
Warda
Un paseante ku no sa lo no ripará ku e kasnan na Little Haiti tur ta konstruí ilegalmente. Tur kos ta mustra nèchi i bon kuidá i algun kas asta tin panel solar. Archelda tambe a traha un kas, e no ta kla ainda, ma e ta bon. Si e tabata sa ku ta ilegal pa konstruí? Naturalmente pero e tabata sa tambe ku gobièrnu no ta asina estrikto. “Semper m’a bisa: mi stima Kòrsou ke men boso tur bini. Nos ta traha i traha kas i nos ta wak kiko gobièrnu ta hasi porfin”, e ta konta miéntras ku e habitantenan di bario ta dun’é rason.
Kriterio
Wallé di e proyekto Tereno pa Tur ta konfirmá ku pa desena di aña tabatin un maneho ménos estrikto. “I esaki a sali for di man”e ta atmití. “Awor nos a inventarisá tur kos i tin kos ta bai kambia.”
Bo no por djis saka míles di hende pone riba kaya. Ta p’esei mester investigá kada kaso riba su mes. “Si un kas ta kumpli ku e kriterionan, ta legalis’é. Si nò, e habitante ta haña tempu pa kita e konstrukshon.” E kriterionan ta trata entre otro di seguridat di e kas; e lokashon i kiko ta e destinashon i si e doño tin mas ku diesocho aña di edat i ta keda na Kòrsou legalmente.
Krea tereno
Banda di mantenshon i paramentu di e okupashon ilegal gobièrnu ke krea tereno tambe pa por konstruí legalmente. “Aktualmente tin sinku mil hende riba lista di kua tin di nan tin binti aña ta warda. Ta p’esei ta bai dilanti lihé ku libramentu di e terenonan: den diesocho luna lo bini sigur mil tereno liber.”
Tur bario
Wallé ta enfatisá ku e maneho mas severo ta konta pa henter Kòrsou; no solamente pa habitantenan di Little Haiti. “Mi a ripará ku nan ta kere ku nos ta spar e barionan mas ‘riku’ manera Caracasbaai i Pietermaai, pero esei no ta klòp. Ei tambe nos ta trahando. E reglanan ta konta tur kaminda i nos lo ehekutá nan.
Den e bario Little Haiti nan no tin miedu di akshon. Segun Archelda a entregá tur papel i lo legalisá henter e bario.
“Nan a bin mira i tur kos por keda, asta mi kurá.” Pero Wallé ta bisa ku esaki no ta sigur. Tin kaso den e bario ei ku simplemente no por legalisá ke men no ta klòp ku tur kos por keda para. Meskos ku tur kaminda ta konta: mester investigá kada edifisio apart.”
Outor Elisa Koek


text:
ARUBA HEALTH & HAPPINESS CODE:
COMPANIANAN CU NO TENE NAN MES NA PROTOCOL, TA RIESGA PERDE NAN SEYO Y PROMOCION!
ORANJESTAD - Durante un conferencia di prensa dialuna ultimo, CEO di Aruba Tourism Authority (A.T.A.), Ronella Tjin Asjoe-Croes a anuncia cu entrante 20 di juli, 2020 tur compania cu no tene nan mes na e protocolnan di Departamento di Salud Publico (D.V.G.) por yega na perde nan seyo di Aruba Health & Happiness Code (HH Code).
A.T.A como tambe D.V.G. a tuma nota di diferente publicacion riba rednan social caminda por mira con cierto establecimentonan na Aruba no ta tene nan mes na e protocolnan di Aruba Health & Happiness Code manera stipula pa D.V.G. Pa medio di e programa di HH Code, DVG conhuntamente cu A.T.A. lo por actua riba nivel di falta di mantencion di reglanan pa cu higiena, stipula como rekisitonan como parti di e programa aki. Esaki conforme ley bou di cual DWH (Dienst Waren en Hygiene) ta traha.
No mantencion na reglanan ta di lamenta, mirando cu ainda Aruba y mundo henter ta den un bataya contra COVID-19. Awo cu nos fronteranan a habri, ta di suma importancia pa nos mantene nos mes na e reglanan di higiena, como tambe distancia social.
Pa por sigura cu e esencia y importancia di e Aruba Health & Happiness Code ta keda mantene su relevancia y ta ser respeta, A.T.A. conhuntamente cu D.V.G. a introduci metodonan unda por kita ambos seyo, esun di color y/of esun di oro, dor di incumplimento di e rekisitonan di e programa di HH Code; E prome maneho ta basa riba e forma di “2 strikes and you are out” caminda companianan cu ricibi un ‘waarschuwing’ di parti di DWH pa no cumpli cu e protocolnan, lo haya e oportunidad pa haci ahustacion prome cu e siguiente control. Esaki lo wordo anota den e programa como e prome “strike” pa cual e compania lo ricibi un notificacion. Si e establecimento aki haya un di dos advertencia, lo bay over na kita e seyo di Aruba Health & Happiness Code for di e establecimento aki, pues esaki ta conta como e di dos “strike”. Ademas si DWH despues di inspeccion pasa pa cera un establecimento, den e caso aki lo pasa pa kita e seyo di e compania inmediatamente. Pa DWH yega e punto aki tin motibonan cu ta bastante pisa pa cu ausencia di higiena y pues no por wordo carga pa un programa manera esun di HH Code.
Tur compania cu perde nan seyo por inicia e proceso pa recupera esakinan y mester simplemente cuminsa e proceso di nobo! Locual lo afecta e compania grandemente ta cu e no lo bin na remarke pa un periodo di algun luna, mirando cu e enfoke pa cu e programa di HH Code ta basa awo riba e faceta di inspeccionnan y otorgamento di e seyo di otro. Ainda tin hopi compania cu lo ricibi nan inspeccion simannan y lunanan cu ta sigui y partidonan kier finalisa e fase di e programa aki debidamente, pa despues bay bek na esnan cu ta na inicio di aplicacion.
Ta haci un apelacion na cualkier persona cu pasa den un experiencia caminda un establecimento (cu tin e seyo di Aruba Health & Happiness Code) no ta tene su mes na e protocolnan stipula di, entre otro higiena, pa raporta esaki na feedbackhealthcode@aruba.com. Di e forma aki por controla e validez di e situacion y informa instancianan concerni cu por tuma medidanan necesario.


text:
KRALENDIJK – Hopi tempu esaki no tabata kastigabel, pero for di promé di ougùstùs a introdusí un lei di tráfiko nobo ku ta hasi korementu sin hèlm kastigabel. Tòg koredó di skuter no tin nodi di tin miedu ku nan ta haña but.
“Siudadano semper mester kustumá ora regla importante kambia. P’esei nos a instalá un temporada di transishon”, Edison Reina, gezaghebber di Boneiru, ta konta. Polis mester a kuminsá ku dunamentu di but for di promé di òktober, pero esaki no a logra. A posponé e mantenshon pa mart. Entidat Públiko Boneiru (EPB) a supestimá e parti práktiko di introdukshon di un lei di tráfiko nobo un poko, Rijna ta bisa.
“Ainda polis no ta duna but ora no bisti hèlm òf faha di seguridat, te dia ku nos haña notisia di gezaghebber pa dal bai”, Miluska Hansen, bosero di polis, ta konfirmá. “Polis en todo kaso ta pará kla.”
Mester regla hopi papel pa por mantené e lei nobo segun Bert te Hennepe, Hefe di Gabinete di Gezaghebber. Asuntunan práktiko tambe manera trahamentu di karchi di parker pa hende ku hèndikèp. “Un dòkter mester kùr e hendenan aki promé pa nan por haña e karchi aki”, Te Hennepe ta bisa. Banda di esaki mester tin sufisiente medio optenibel na e isla, manera hèlm i stul di den outo pa mucha. Pa e stulnan pa mucha ta bini un areglo di supsidio ainda.
“Kisas ta parse manera hopi koredó di skuter no tin kunes ku e reglanan nobo, pero ami mes ta mira mehorashon si kaba. Ántes niun hende no tabata bisti hèlm, awor si bo ta mira e hèlm aparesé riba kaya mas i mas.”, Te Hennepe ta bisa.
Den e lei nobo di tráfiko aki a inkorporá otro punto tambe. Asina no ta pèrmití pa tene un telefon selular den man ora bo ta stür, tur hende mester bisti faha di seguridat, mucha di te ku tres aña mester sinta den un stul di mucha i koredó di skuter, motersaikel i quad ta obligá di bisti un hèlm. I aworó bo por haña un but si bo parker den un lugá di parker pa hende ku hèndikèp sin un karchi di hende ku hèndikèp. E lei di tráfiko nobo ta fasilitá polis pa kontrolá si un hende a bebe alkohòl; pa promé bia nan ta haña un aparato pa analisá rosea.
Den 62 aña nada no a kambia
Último añanan hopi kos a kambia na Boneiru. E lei di tráfiko riba kaminda di ántes ta di 1957. E último 62 añanan esaki no a kambia nunka i esei miéntras ku e kantidat di habitante a krese di 5663 na 1057 pa 20.488 i e kantidat di vehíkulo na e isla tambe. E kantidat di vehíkulo a oumentá di 250 outo i 3 motersaikel na 1957 pa 15.696 outo i 1816 skuter, motersaikel i quad na 2019. “Ke men a bira tempu pa adaptashon di e reglanan di tráfiko”, segun Rijna. Na Boneiru na 2018 tabatin un total di 898 aksidente di tráfiko, di kua 169 ku daño físiko i kuater mortal.


text:
ORANJESTAD, Aruba: Riba dia 5 di october mundo henter ta celebra dia mundial di maestro. Minister di Enseñansa, Michelle Hooyboer-Winklaar ta felicita cada un maestro, docente y actor di sosten cu ta traha den Enseñansa. “Mi kier no solamente felicita nan, pero mi kier gradici nan pa nan contribucion, dedicacion y esfuerso diario pa duna e miho enseñansa pa nos studiantenan. E no ta e trabou di mas facil y tampoco kisas semper ta scucha “danki”, pero awe rond mundo, e trabou di e maestro ta wordo reconoci y elogia”, asina e mandatario saliente a declara.
Dia di Maestro ta un dia reconoci pa nacionnan uni desde 1994 pa honra e profesion di tur esunnan cu ta traha den Enseñansa. E aña aki e tema ta “Libertad di Educacion, empoderando maestronan.”
E trabou di maestro realmente ta un “yamada” y un bon maestro no solamente ta yuda studiante siña, pero ta inspira, ta yuda descubri tesoro personal y ta saca lo maximo di cada un di su studiantenan.
Pabien na un y tur y Danki pa a scoge e profesion di educador!


text:
Lei di preisnan BES
E dekreto insular di 15 di yüni 2020, no. 4 (A.B. 2020, no. 6), Dekreto Paro di Preis Boneiru mei 2020, pa ehekushon di e Lei di Preis BES stb. 440 ta prohibí tiendanan pa bende produktonan di promé nesesidat i produktonan ku ta nesesario pa prevenshon di i pa tratamentu di e Vírùs di Corona (COVID-19) pa un preis ku ta mas haltu ku tin riba e listanan di preis publiká riba e wèpsait di Entidat Públiko Boneiru.
A base di loke tin stipulá den artíkulo 2 (di e Dekreto Paro di Preis Boneiru mei 2020) , Kolegio Ehekutivo por duna dispensashon riba un petishon pa hasi esei. Por hasi petishon pa dispensashon di paro di preis na direktorado di Planifikashon i Desaroyo.


text:
* Miembro di direktiva di R.K.S.V. Sithoc
* Miembro di direktiva di Bònt di Futbòl di Kòrsou
* Miembro di direktiva di Bònt di Beisbòl di Kòrsou
* Miembro di direktiva di Bònt di Basketbòl di Kòrsou
* Miembro di direktiva di e organisashon di Beisbòl AMSTEL
1961 - Komo direktor tékniko di SITHOC: Kampion di Kòrsou i Antia
1962 - Komo direktor tékniko di SITHOC : Kampion di Kòrsou i Antia
1963 - Komo direktor tékniko di Selekshon di pais na El Salbador, durante weganan
Sentro Amerikano i Karibense, a finalisá. komo number 3 entre 9 pais.
1963 - Komo direktor tékniko di Jong Colombia: Kampion di Kòrsou,1962-1963-1966-
1967-196-,1969-1972-1975-1976.
1966 - Komo direktor tékniko di Jong Colombia : Kampion di Antia
1966-1968-1969-1973-1974-1977-1978-1979.
1967 - Komo direktor tékniko di Jong Colombia tambe el a logra: Sub di Antia.
1968 - Na Jamaica: Kampion CONCACAF Zona Karibe
1969 - Komo direktor tékniko di Selekshon hubenil den Weganan di Reino na Sürnam:
Kampion.
1969 - Komo direktor tékniko di Selekshon di pais na Costa Rica durante weganan
Sentro Amerikano i di Karibe: a finalisá number 3.
1970 - Komo direktor tékniko di Selekshon na Panamá,
durante weganan C.A.C a logra medaya di plata.
1971 - Komo direktor tékniko den Weganan di reino na Ulanda a finalisá na di dos
lugá.
1979 - Na Kòrsou: Kampion CONCACAF Zona Caribe
1979 - Na El Salbador : Sub. Kampion CONCACAF.


text:
Tag Archives: Doño di Trabao
Recordatorio Subsidio di Salario – October 2021
Awe, diaranson 27 di october, ta e ultimo dia cu por aplica pa subsidio di salario pa luna di october Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di october mester a cumpli cu… Mas Informacion
Aplicacion Sosten Financiero Kwartaal 4 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di cuatro kwartaal di 2021 ta di 22 di october te cu 28 di october, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Subsidio di Salario – October 2021
Desde 21 di october pa 9 ‘or di mainta te cu 27 di october na fin di dia (11:59 PM), dunadornan di trabou cu ta bin na remarke por aplica pa subsidio di salario pa luna di october. Tur dunado di trabou cu ta bin na remarke pa aplica pa subsidio di salario den luna… Mas Informacion
RECORDATORIO: Subsidio di Salario – Augustus 2021
Subsidio di Salario – Augustus 2021
RECORDATORIO: Subsidio di Salario – Juli 2021
Subsidio di Salario – Juli 2021
Pa luna di juli e periodo di aplicacion pa subsidio di salario ta cuminsa dia 22 di juli pa 9 ‘or di mainta y ta caba ariba 28 di juli, na fin di dia. Tur dunado di trabou cu ta bin na remarke pa aplica pa subsidio di salario den luna di juli ta bay… Mas Informacion
Aplicacion Sosten Financiero Kwartaal 3 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di tres kwartaal di 2021 ta di 15 di juli te cu 20 di juli, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
RECORDATORIO: Subsidio di Salario Juni 2021
Awe, dialuna 28 di juni, ta e ultimo dia cu por aplica pa subsidio di salario pa luna di juni Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di juni mester a cumpli cu… Mas Informacion
Subsidio di Salario – Juni 2021
SVb ta anuncia cu na luna di juni e periodo di aplicacion pa subsidio di salario ta cuminsa dia 22 di juni pa 9 ‘or di mainta y ta caba ariba 28 di juni, na fin di dia. Tur dunado di trabou cu ta bin na remarke pa aplica pa subsidio di salario den luna… Mas Informacion


text:
ATIA a tuma nota di aumentonan cu a ser anuncia den e tarifanan pa carga yegando Aruba via Oranjestad y e waf nobo di Barcadera. Como cu cualkier aumento di tarifa of prijs lo (por) tin un efecto inmediato riba prijs di productonan riba nos isla, ATIA a tuma e iniciativa y a reuni cu tanto APA y ASTEC.
Durante e reunion cu Ing. Jossy Figaroa y Sr. Humphrey Tromp di APA y Sr. Mike de l’Isle di ASTEC, a presenta e status pa e waf na Barcadera cu a bay den operacion medio-Februari y tambe e tarifanan cu ta ser modifica pa cubri gastonan.
ATIA a haya e siguiente informacion:
Na 2014 gobierno a acorda cu durante un periodo di 5 aña lo adapta e tarifanan cu un aumento di 4% cada aña. Actualmente ta na di tres aña caba di e acuerdo aki. Despeus lo ahusta e tarifanan cada aña cu e averahe di e cinco aña precedente di e CPI (prijsindex/inflatie). Esaki tin di haber cu cubrimento di e inversion haci door di APA y ASTEC na un manera sostenibel y responsabel segun normanan di financiamento pa cu un proyecto strategico y grandi manera esaki. Ademas di esey a bira necesario e aña aki pa APA reemplasa nan tugboat den nan servicio nautico cu uno nobo mas moderno y cu mas capacidad mirando cu esun actual “Andicuri” lo mester sali for di operacion na mei/juni proximamente y pa locual APA mester a adapta su tarifanan di TUG. Tur esaki ta aporta na aumento di e tarifanan na waf.
E aumento di e tarifanan na waf ta algo cu a premira y sosteni pa un estudio hasi door di AIB pa wak kico lo ta e efecto di esaki. En general e efecto ta minimal si tuma esaki over di un periodo di 25 aña. Ta importante pa informa cu e aumento den e tarifanan pa servicio di TUG no tin di haber cu e mudamento pa e waf nobo na Barcadera, pero cu esaki ta algo inevitabel cu lo mester a pasa si a muda of a keda na Oranjestad. APA den e dianan siguiente lo sinta cu agencianan pa informa nan di e cambionan y e motibonan su tras. ATIA tin comprension pa esaki y mirando cu no tin mucho alternativa lo sugeri na gobierno pa adapta e tarifanan di invoerrechten pa baha e tarifanan na waf.
Efectonan pa comercio local
Di banda di comercio ta importante pa remarca cu comercio local ta depende casi por completo di importacion y mayoria ta yega via nos waf, haciendo esaki e punto principal di entrada. E hecho cu e waf nobo ta mas moderno y eficiente pa brinda un miho servicio ta un bentaha enorme, pero mester ta hopi cauteloso cu cualkier aumento den e tarifanan. E costo di haci negoshi na Aruba y prijsnan ta halto caba y cualkier aumento, aunke bon justifica of minimo, lo bay tin su efecto pa e consumidor.
Alabes Aruba mester keda competitivo den e region si nos kier expande e rol di nos waf como un hub of transit point. Pa por realisa esaki APA y ASTEC a confirma cu e ahustacionnan actual ainda e costonan na Aruba ta competitivo den e region, siguramente comparando cu islanan di mes un tamaño y capacidad. ATIA a reitera su posicion riba e control di e gastonan pa asina no crea un inflacion riba e mercado local door di ahustacion di prijsnan.
Comercio local no tin suficiente espacio pa sigui absorba aumento den gasto di haci negoshi. Ultimo añanan ATIA a bin ta alerta gobierno riba e punto aki continuamente, sin hopi exito. Como un mercado chikito y cu ta depende totalmente di importacion, cualkier aumento den gasto ta crea subida den prijs tambe, creando inflacion y asina pone e presupuesto familiar bou di presion. E margen cu comercio local ta traha cune no ta duna espacio pa absorba tur aumento di gasto.
ATIA ta aplaudi e mudamento di waf pa Barcadera y ta convenci cu e plannan presenta pa tanto APA y ASTEC lo tin su efectonan positivo pa comercio a largo plaso. Siguramente ora cu e conexionan di caminda tambe keda cla y e area cuminsa desaroya den uno mas comercial y industrial conhuntamente cu e FreeZone nobo. Asina creando un atraccion pa inversionistanan pa Aruba.


text:
ATIA no solamente ta representa e interes di su miembronan y comercio aki na Aruba pero tambe ta activo internacionalmente. ATIA continuamente ta fortaleciendo colaboracionnan y alianzanan entre ATIA y otro Organisacionnan di Dunadonan di Trabou den region y mundialmente.
Como miembro di e Caribbean Employers’ Confederation (CEC), ATIA a wordo aserca pa uni su mes na e directiva di CEC. Sr. Michel Henriquez, Chairman di ATIA, a keda apunta como miembro di e directiva di CEC durante e Asamblea General cu a tuma luga recientemente na Tridinad. CEC ta un agrupacion regional di organisacionnan den e region di Caribe cu ta dedica su mes na e desaroyo y promocion di practicanan di bon relacionnan laboral den un empresa y riba macro nivel y ta comprometi pa logra productividad y prosperidad pa su miembronan y e region en general.
Srta. Kimberly Boekhoudt, Directora Interino di ATIA, tambe a haya oportunidad pa participa den un Master training riba e maneho efectivo di un Business Member Organization. E master training aki a wordo organisa pa e Organisacion Internacional Laboral (ILO) y a tuma luga di 7 pa 11 di Maart na e campus di ILO-ITC na Turin, Italia. Un total di 36 participante di diferente pais rond mundo a participa representando nan organisacion.
Durante e resto di aña ATIA lo sigi traha riba e colaboracion entre ATIA, CEC y ILO pa ofrece tambe actividadnan pa su miembronan. Lasonan cu instancianan internacional ta importante y como tal ATIA ta satisfecho cu e organisacion ta wordo reconoci internacionalmente y ta forma parti di actividadnan cu ta contribui na e profesionalismo di tareanan di ATIA pero tambe ta aporta na e profesionalismo di organisacionnan den region.


text: Den un entrevista cu Sr.Karel Maduro di partido Mep e la informa nos den e ultimo dianan di februarie 2014 cu e ta kere cu e ta algo propaganda personal pa e gobierno referiendo na e idea cu gobierno, e la bay wak esun cu lo por tin mas exportacion na Sur America y cual ta e pais di Brazil. e ta expresa pa mira con e ta poni den detayes economic relation, e ta bisa cu Europa ja caba ta conoci cu Latino y Sur America en particular. E la hasi un investigacion pa mira kikio ta e coneccion cu tin cu europa, ey tur pais ta wordo menciona cu Europa ta hasi negoshi cu nan. Segun e ta expresa no a resta nada, Hulanda esun cu ta inverti mas hopi den Brazil. Y hulanda ta e di 4 pais mas grandi cu Brazil ta exporta segun Sr.karel Maduro. Pregunta Hulanda mester bira conoci na Brazil y que ubo di Colombia, relacion economico e ta sigi bisa Colombia ta e di tres mas grandi di e inversionnan mas grandi di Hulanda despues di Brazil y Mexico.Hulanda ta e di dos mas importante inversionista pa Colombia.Maduro, segun e ta splica nos e la drenta e pagina web di Hulanda mes cu nan ta jamele e western Hemisphere Deparment, ta di compronde cu Hulanda ta e pais e gate way pa Europa ta di gran importancia pa Brazil.


text:
Oranjestad — Manera a wordo anuncia dos siman pasa pa Baba Herde, lider di fraccion di AVP, Marlon Sneek, parlamentario di AVP, a wordo poni den e comision di Integridad di Reino, pa representa Aruba. Un decision no solamente dictatorial di Baba Herde sino hopi absurdo tambe, cu ainda e mes no por splica drechi. El’a purba di tur forma, inventando tur clase di excusa, pero hecho ta cu su decision di paunta Marlon Sneek a cai den masha mal tera serca tur hende, especialmente serca e sostenedornan di AVP. Sin papia mes di e reaccion di e politiconan hulandes, cu tur conose e historia di Marlon Sneek.
Marlon Sneek probablemente ta e politico riba lista di AVP cu tin mas escandalo riba su nomber. Berdad e mes talves no tabata envolucra cu abuso fisico y abuso sexual di hende muher, of e mes no a duna damitanan cocaina pa sali cu nan, of e no a tene relacion sexual riba lessenaar na pia di trabou. Esakinan ta escandalonan di su coleganan, pero Marlon Sneek mes tin un record masha impresionante di escandalo riba su propio nomber, y riba peticion general ta ripiti cada un di nan.
1. Marlon Sneek a wordo deteni pa polis despues di a horta jeans, y hasta tin un proces verbaal di e ladronicia aki di Marlon Sneek.
2. Tambe a gara Sneek ta horta wiskey
3. Su dedenan largo, el’a demostra tambe hortando aros
4. Sneek a wordo demanda pa gobierno hulandes pa incumplimento cu pago di su studielening na Hulanda.
5. Sneek a malusa placa di pueblo, ora el’a biaha bai shop na Panama cu placa di Parlamento, ora cu el’a exigi pa Parlamento paga 7 dia di ‘daggeldvergoeding’ pa un reunion di 2 dia! Mescos cu otro biahe pa Colombia! Te dia di awe e NO a paga e placa aki bek tampoco.
6. Na un hotel a gara Sneek ta horta carni
7. Sneek ta un di esnan cu a pasa e ley pa yena su propio saco, den apenas 6 minuut, drechando su mesun salario na forma barbaro, mientras cu el’a pasa pueblo un medida tras di otro!
8. den su anjanan mas jong Sneek tabata masha conosi pa kibra auto, prome un jeep, despues un toyota color oro, y varios mas, y e particular den cada un di e accidentenan aki ta cu semper tabata tin alcohol envolvi
9. ultimo tempo Sneek a bolbe hay’e den basta problema den trafico, manera por mira riba e foto adhunto, el’a haya su mes involucra den un accidente di trafico, y el’a mustra di tin problema serio cu incontinencia, si mira e mancha riba su carson, algo cu e mes a admiti durante reunion publico, cu ora bo causa un accidente bo mester para, “maske bo a pishi of pupu bo panja”!
10. pero e mas serio di tur ta dia su auto na forma masha mistorioso a dal basha cura di cas abou, casi mata hende, laga hopi holor di alcohol y core bai. Otro “hit & run”, pero e biaha aki un “primo” a wordo pusha dilanti pa carga responsabilidad. Y naturalmente despues di esaki, e “primo” aki a haya un contract diki diki cu gobierno.
Bo ta kere cu e persona aki ta capas di hasi algo riba e tereno di integridad? Integridad ta algo cu bo tin, of bo no tin, y e lista impresionantye di escandalo aki ta demostra cla y raspa cu Marlon Sneek NO tin integridad, y cu esnan cu a apunt’e ta mes of mas hipocrita cu e mes. Mike Eman y Baba Herde a pusha e mihor persona pa e posicion aki, pasobra Marlon Sneek lo percura pa tanten Mike Eman ta den gobierno, Aruba no haya NINGUN ley di integridad! Y esey ta hustamente locual cu partido AVP kier: pa ningun regla wordo implementa cu ta stroba nan di sigi fiesta.


text:
WILLEMSTAD – Miéntras e vírùs corona ta tene mundu den lockdown e kantidat di pregunta tokante kontaminashon ta krese. Pasobra kon ta pa tin corona i ki impakto e tin riba bo bida? Ret Karibense a papia tokante esaki ku un èks pashènt di corona.
Medio mart e kantidat di persona infektá ku e vírùs COVID-!9 di repente ta oumentá rápidamente na Kòrsou. Denter di dos siman seis hende kaba a infektá. Seka tur infekshon ta trata di ‘infekshon strañero’: hende ku a pega ku e vírùs fo’i tera. George* ta un di nan.
“Mi no tin un idea ta unda mi a pega ku e vírùs di corona”, George, ku ta preferá di no menta su nòmber pa motibu di e komunidat chikí di e isla, ta konta. E ta un di e 14 personanan ku entretantu a tèst positivo na Kòrsou. “Entretantu a deklará ku mi a kura.”
Bula bèk promé ku seramentu di frontera
Algun dia despues ku a konstatá e promé infekshon riba djábièrnè13 di di mart na Kòrsou, George ta bula bini bèk na su isla despues di un bishita den eksterior. “E momentu ei Yu di Kòrsou por a regresá normalmente”, e ta konta.
Algun dia despues, pa motibu di un oumento di e kantidat di pashènt di corona na e isla, lo sera frontera pa residente tambe. Promé i durante su biahe George no tin niun keho di salú.
Pasobra e medidanan no tabata asina severo ainda, tur hende ku a bula bai bèk tabata para seka di otro den rei ta warda pa drenta e avion.
Ounke e avion no tabata yen i tabatin basta stul liber e personal den e avion ta manda e pasaheronan sinta seka banda di otro. ‘Pa parti e peso bon den e avion”. “Ta posibel ku ta ei mi a infektá pero naturalmente mi no ta sigur.”
Informashon na yegada na Hato
Ora a yega Hato huntu ku e otro pasaheronan George ta haña informashon di GGD den grupo chikí. “Kiko nos mester a hasi si nos haña keho di grip. A rekomendá nos di tene dos siman di karentena i nan a konta ku GGD lo yama nos regularmente pa wak kon ta bai.”
Tambe a nota nòmber i number di telefon di kada pasahero i ta duna nan un papelito ku informashon. “Mi a tuma esaki hopi serio, pero e tabata asina sin kompromiso ku mi por imaginá mi ku no tur hende a tene nan mes na esaki.
Despues di algun dia George ta kuminsá haña keho di grip. E ta haña keintura. E ta mèldu na GGD ku ta yam’é kada par di dia pa puntra kon ta bai. Ora despues di 5 dia e keintura no a bai ainda, e tim di krísis di GGD bou di mando di Dr. Joe Alcalá di Ministerio di Salubridat (GMN) ta pasa seka dje pa hasi un tèst di corona.
“Laga mi bisabo, e tèst ta masha desagradabel”, George ta bisa. “Pa e tèst nan ta bai den bo nanishi i bo garganta ku un palito ku katuna. Den nanishi por a pasa, pero den garganta si tabata masha desagradabel.” E último aki durante di e tèst kasi ta duna George gana di saka.
Prekupashon i privasidat
Den 24 ora George ta tende ku el a tèst positivo i ta pon’é na altura ku lo pasa e notisia aki den e konferensia di prensa e siguiente dia.
“Ora mi a tende ku mi a tèst positivo mi a pensa: ‘just my luck’… enfin, kisas ta mihó pa hañ’é den e fase aki, komo ku mayoria hende probablemente mester hañ’é un bia pa bira imün.”
Miedu òf prekupashon pa su infekshon George no tin: Nò, bon mirá niun ora. Mi ta basta salú.
Mésora despues ku George haña su resultado e ta yama su famia pa pone nan na altura. Su partner tambe mester bai den karentena. E mes anochi George ta wak e e konferensha di prensa i ta irit’é kuantu detaye personal ta duna di dje i di otro pashènt.
“Mi no ke tende detaye den notisiero kaminda hende por saka afó ku ta mi, e ora ei mésora bo ta bira e paria di komunidat.” Rabiá George ta tuma kontakto ku GGD. Esaki ta primintí di vigilá mihó den futuro.
Kòntròl di GGD tur dia
E kehonan di grip di George ta suave. Solamente e tin keintura basta tempu, pero sin doló di kabes òf tosamentu seku. E pulmonia ku a teme afortunadamente no ta bini.
Tur dia ta yam’é i kasi tur dia e ta haña bishita di Alcalá òf su tim di GGD pa supervisá e kontinuashon di su enfermedat i pa midi e kantidat di oksígeno den su sanger.
Tambe GGD ta kuminsá un investigashon di kontakto. Tur hende ku el a topa ta registrá i duna nan òrdu pa nan tambe tene karentena dos siman.
Dos siman George ta keda separá den su kas. Amigunan ta trese kompra na porta i kasi tur dia e ta risibí bishita di GGD, te ora deklará ku el a kura.
Ayudo di serkania
George mes ta masha satisfecho ku e guia ku el a haña di e tim di krísis, ounke esaki ta pidi hopi propio responsabilidat di e pashèntnan. “Mi por traha for di kas i mi ta biba mi so ke men tabata fásil pa isolá mi mes. Pero mi por imaginá mi ku esaki ta mas difísil si bo ta biba ku mas hende den un kas i sin hende rònt di bo ku ta yuda bo ku kompra.”
Mi no por hasi nada otro ku elogiá e tim di GGD pa e manera ku nan ta anda ku e pashèntnan, mester bisa esaki tambe.” Awe meinta ainda GGD a yama George na telefon pa duna sanger. E servisio ta bai start un propio investigashon di plasma di sanger.
Entretantu George ta bon i meskos ku tur kurasoleño e por move liber na e isla
denter di e medidanan di corona.


text:
Geplaatst op 08 January 2020 dor di Ministerio Hustisia
Willemstad – Un kandela grandi di sushi den área di Sabana Hundu a sòru pa hopi molèster den e área di Muizenberg, St. Jacob i bisindario. Brantwer a risibí notifikashon djasabra 04 di yanüari alrededor di mitar di 4 di atardi ku lo mester tin un kandela di shushi den area di Sabana Hundu. Mesora un unidat di brantwer a sali den direkshon pa e sitio. Na nos yegada nos a enkontra bolanan di sushi basta grandi ku tabata na kandela. Mesora brantwer a kuminsá ku trabounan pa paga e kandela. E kandela a desaroyá di tal manera ku no por a kombatí esaki sin hasi úso di ‘loader’. Tambe tabatin algun eksploshon ku tabata tuma lugá den e bola di sushi, kual ta krea un situashon peligroso pa por kombatí e kandela. Personal di Brantwer a tuma e desishon, teniendo kuenta ku nan mes seguridat pa tuma medidanan di seguridat. A limpia rondó di e sushinan ku ya tabata na kandela ku ‘loader’ pa prevení ku esaki ta ekspandé i kousa mas peliger i molèster. Na e momentunan aki brantwer no por hasi mas trabou pa kaba di kombatí e kandela, pa motibu ku esaki ya ta un ‚kandela di fornu‛.
Un apelashon ta bai na habitantenan, skolnan i negoshinan di entre otro Sabana Hundu, Muizenberg, St. Jacob, Suffisant i bisindario pa tene bentananan i portanan di kas i/ of edifisionan sera. Personanan ku ta eksperensiá molèster i/ of personanan ku ta sufri di un malesa respiratorio ta ser konsehá pa bandoná e área i keda na un otro sitio. Habitantenan di barionan den serkania mester tene kuenta ku molèster di holó di huma por permanesé algun dia.


text:
Palabra
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Palabra ta un unidad di idioma cu tin un nificacion y ta consisti di un of mas morfemanan cual ta conecta mas of menos cerca di otro y cu tin un balor fonetico. Un palabra tipicamente ta consiti di un reis of stam y cero of mas afihonan. Palabranan por wordo combina cu otro pa forma frasenan, clausanan y parti di frase. Un palabra consistiendo di dos of mas stamnan pega na otro ta forma un composicion (composicion linguistico). Un palabra combina cu un otro palabra of cu un parti di forma di un palabra ta forma un portmanteau.


text:
GOBERNADOR PRESENTE NA HURAMENTACION MILITARNAN ARUBIANO
Gobernador di Aruba, Su Excelencia Alfonso Boekhoudt, riba diabierna 21 di mei a realisa un bishita di trabou na Marinierskazerne Savaneda (MKSAV) den cuadro di un ceremonia di huramentacion. Como ultimo paso pa oficialmente forma parti di ARUMIL, ocho militar a haci promesa of a huramenta, den presencia di nan famia.
Prome cu a yega na e momento aki, e militarnan a sigui un curso di seis luna na Corsou. Despues di a finalisa esaki exitosamente na maart ultimo, nan a ricibi nan baret. Despues di un siguiente curso cortico mas na Aruba nan ta finalisa e trayecto awe cu nan huramentacion. Cu esaki e militarnan ta hura pa lealtad na Rey Hulandes, obediencia na e leynan y sumision na e disciplina militar. Na final di e ceremonia, Gobernador Boekhoudt a papia un rato cu e militarnan cu a huramenta, despues di cua a acompaña Gobernador pa A-1 pa su partida for di kazerne.
Potret: © Kabinet Gouverneur Aruba


text:
Dulap 3 usi Mateo cilegio | Dormitor Mateo cilegio...
Dulap 2 usi glisante Mateo cilegio | Dormitor Mateo...
Pat rotunjit capitonat Mateo cilegio | Dormitor Mateo cilegio...
Pat traforat tapitat Mateo cilegio | Dormitor Mateo cilegio...
Comoda 3+2 sertare Mateo cilegio | Dormitor Mateo cilegio...
Pat rotunjit Mateo cilegio | Dormitor Mateo cilegio Dimensiuni...
Comoda 6 sertare Mateo Cilegio | Camera tineret Mateo...
Pat traforat Mateo cilegio | Dormitor Mateo cilegio Dimensiuni...
Toaleta 3 sertare Mateo cilegio | Dormitor Mateo cilegio...
Toaleta 4 sertare Mateo cilegio | Dormitor Mateo cilegio...
Noptiera 1 sertar Mateo Cilegio | Camera tineret Mateo...
Bancheta Mateo cilegio | Dormitor Mateo cilegio Dimensiuni Lungime...
Taburet Mateo cilegio | Dormitor Mateo cilegio Dimensiuni Lungime...
Oglinda ovala Mateo Cilegio | Camera zi Mateo Cilegio...
Oglinda pentru comoda Mateo cilegio | Dormitor Mateo cilegio...
Asiguram, la cerere, transport si montaj profesional in toata tara.
Suna si afla reducerile si ofertele speciale la mobila de lux.
AFLA OFERTE SI REDUCERI DE PRET LA MOBILA DE LUX DIN LEMN, MOBILA SERIE SI LA COMANDA.
BACAU, STR. MILCOV NR.3-5, LANGA KAUFLAND
TEL: 0724 24 63 24
Email: office@mobiladeluxonline.ro
Website: www.mobiladeluxonline.ro


text:
For di aña 1979 te awe, Fundashon pa Integrashon Karibeño (FIK) i Curaçao Express Tours ta e promé tour operadornan ku ta traha direktamente ku Estado Cubano pa loke ta trata turismo di keirumentu i turismo di salut. Nos tin eksperensha di hopi aña i niun hende no konosé e merkado Cubano mihó ku nos. Nos ta siñabo konosé Cuba bon di paden i pafó na e mihó preis, semper ku un preis ku tur kos inkluí: ticket, hotelnan, transporte, tur kuminda, ets.
Si abo ta pensá di partisipá den un ekskurshon próksimamente, ta aki mes bo mester ta. Pe aña aki nos tin varios ekskurshon pa Cuba. Konosé no solamente Havana, pero tambe otro siudatnan di gran balor históriko i arkitektóniko, siudatnan ku ta orguyosamente Patrimonio Mundial, proklamá pa Unesco.
Ku nos pa preisnan sumamente barata lo bo siña konosé e partinan mas bunita di Cuba. Ademas di “Habana Vieja” nos tournan lo bai Pinar del Rio, Guama, Santa Clara, Cienfuegos, Ciudad Trinidad (un presiosidat), Santa Lucia, Bayamo, Santiago de Cuba i Varadero. E tournan aki lo wòrdu ehekutá den busnan grandi airekondishoná i tambe den avion. E biahe, transporte, pago di entrada na momumentonan nashonal i tur kuminda ta inkluí, ku guia den tur idioma.
Tambe nos ta realisá toursnan pa diferente país latino, manera Venezuela, Colombia, Ecuador, Brasil I Argentina, entre otro.
Bo por tuma kontakto ku nos pa tur informashon, sea na telefòn o via di nos pagina di Kontakto i tambe via email. Hasi bo reservashon for di awor pa bo ta den sigur.
Nos servisionan ta wòrdu respaldá pa www.ReservationsCuba.com, e úniko Tour Operator outorisá pa turismo ku ta sali di Antia Ulandes pa Cuba.
Direkshon General
Curaçao Express Tours/ FIK
info@curacaoexpresstours.com
P.O.box 8285
Tel: +599 9 515 0515 – +599 9 666 9777


text:
Oranjestad-Siman pasa diaranson Staten di Aruba a trata e LIM, esta e Landsverordering Instelling Ministeries. Momento cu un gobierno cambia y dado caso cambia e carteranan bao di e constelacion nobo, e ora mester acudi na Staten pa haci esaki mediante un ley. Esaki ta di 8 biaha desde Status Aparte, pues desde 1986 cu a acudi na Staten pa haci dicho cambionan. E reunion aki supuestamente no lo mester tabata un reunion largo sinembargo a dura un total di 13 ora non stop.
Ningun conocemento di finansas
Durante e reunion publico aki e orador Mike De Meza a cuminsa splica Parlamento cu e no ta kere cu Energia mester cay bao di Minister Presidente, pero e ta conseha pa Glenbert Croes of Chris Romero tuma e cartera aki como cu nan tin experticio riba e tereno aki. Sin por a argumenta e pakico exactamente e ta pensa asina Mike De Meza a ripiti esaki como 8 biaha den su disertacion. Parlamentario Endy Croes mesora a reacciona cu Mike de Meza parce e auto Renault di antaño, esta un “Lelijk Eend” pega den prome speed. Segun Croes, net De Meza ta esun cu menos mester duna conseho cual cartera cada Minister mester haya. Mesora a recorda Mike De Meza cu e prome 4 aña di Gabinete Mike Eman 1 su persona a wordo complaci cu e cartera di Finansas sin ningun conocemento financiero. De Meza no tabata domina e materia y no sa ni un pataca di Finansas y tempo a mustra e eror grandi cu Mike Eman a comete dunando De Meza e cartera ey.
Politica anticua di AVP
Mike De Meza a haya un Aruba cu un debe nacional di 49% di GDP na 2009, den cuadro cu tur standardnan internacional. Awe nos tur sa e resultado final, esta un Aruba cu un debe nacional di 93% di GDP. Pues di cada florin cu drenta caha di gobierno awe, 93 cen ta comprometi pa paga debe. Awor e persona di partido AVP kende a causa e desaster financiero aki, kende alaves tempo e tabata Minister di Finansas durante un reunion den Parlamento a bruha den assetts y income, ta esun cu kier bin duna conseho con Coalicion mester “match” cada cartera di cada minister. Endy Croes a sigui splica durante su disertacion cu hustamente pa e motibo di e erornan grave cometi pa Mike de Meza y Mike Eman awe Aruba ta den su “moer” y cu nan ta sinta den e stoel otro banda ey. Pueblo a castiga AVP cu 10 mil voto y a bisa “NO” na e politica anticua cu AVP a bin ta practicando. A kere cu Mike de Meza y AVP a siña nan les pero aparentemente esaki no ta asina mirando e politica barata cu De Meza a bin ta hunga durante dicho reunion.
Croes a termina bisando De Meza: “Schoenmaker blijf bij je leest”. Esaki ta tipifica un persona cu kier duna conseho alrespecto algo cu e no tin conocemento di dje.


text:
Pa di dos aña siguí MBO Bonaire por a entregá un diploma cum laude na entrega di diploma. E aña’ki e honor a toka Annie Xie, ku a finalisá su estudio di Kolaboradó Finansiero Atministrativo ku resultadonan ekselente. Na ougùstùs Annie ta sigui ku su estudio pa Atministradó di empresa. E tin pleno ambishon pa slag cum laude pa e estudio akí tambe.
Na MBO Bonaire ta posibel tambe pa terminá un estudio den tempu aselerá. Studiantenan ku mustra durante promé fase di nan estudio ku nan ta kapta e konosementu i abilidatnan fásilmente, por haña chèns pa hasi nan estudio un aña mas lihé ku sobrá di nan klas.
E aña akí tin asta dies studiante ku a terminá nan estudio den tempu aselerá:
Francisco Tavares da Silva (Kolaboradó Deporte i Rekreashon), Angie Albarracin Cuevas (Atministradó di Empresa), Widjay de Windt (Promé Mòntùr/elèktrishèn Instalashon Eléktriko), Mary-Clare Kirindongo (Profeshonal Multifunshonal empresa di Mantenshon i Reparashon), Jurdaily Ascencion, Francy Kock, Fabianne Pikerie, Cheyenne Tribhawansingh, India Spanner en Annie Xie (Kolaboradó Finansiero Atministrativo)
Liset de Keijzer, orguyoso direktor di unidat, a ekspresá su apresio pa tur e prestashonnan sublime akí: ‘Mi ta mashá orguyoso di e studiantenan akí. Nan ta demostrá ambishon, perseveransia, independensia i ta bai e mia èkstra pa finalisá nan estudio mas lihé i ku bunita resultado’.


text:
KRALENDIJK – Djasabra mainta, alrededor di 7:35 notifikashon a drenta na sentral di polis di un aksidente di tráfiko ku a kaba tuma lugá riba kamind’i gurubu na altura di Mal Macho.
Dos outo tabata envolví den e aksidente aki di kual un di e shofùrnan a keda pegá den su vehíkulo.
Vershonnan ku tabata sirkulá na e sitio di testigunan ta indiká ku e vehíkulonan envolví tabata bayendo direkshon Playa. Na dado momentu nan a bai pasa un otro vehíkulo. Ei a surgi un choke ku a pone ku un di e shofùrnan a pèrdè kòntròl riba su stür i a bai dal den un palu di lus. Kuerpo di brantwer ku e vehíkulo di reskate a bini na e sitio pa kòrta e vehíkulo i saka e víktima ku a keda pegá. Despues di a sak’é el a keda transportá ku ambulans pa tratamentu médiko mas avansá na hòspital. Polis di tráfiko i CRS tabata na e sitio i e kaso ta bou di investigashon. Personal di WEB N.V. tambe a keda yamá pa a akudí na e sitio.


text:
Diahuebs Minister Xiomara Maduro a haya un sorpresa na momento cu Pastor Andry Jose Soto di Parokia di Brazil a pasa bishita e mandatario pa entrega un documento. Pastor Andry a keda encarga pa Obispado di Willemstad, pa entrega un Bendicion Apostolico di Papa Fransisco na Minister Xiomara Maduro pa su trabou como Minister di Cultura na beneficio di Iglesia Catolico na Aruba.
Esaki tabata un sorpresa grandi y un honor grandisimo cu a yena Minister Xiomara Maduro cu hopi emocion, ya cu un Bendicion Apostolico di Papa Fransisco ta algo masha special.
Minister Maduro ta gradici Pastor Andry y Obispado di Willemstad cu a manda e peticion p’e bendicion special p’e mandatario y su famia.
Manera na hopi ocacion Minister Maduro ta expresa, “ta Dios so sa cuanto trabou nos ta haci na bienestar di Aruba. Mi ta gradici di curason p’e bunita bendicion aki.”


text:
DTI ta será pa publico te cu próximo aviso.
Voertuigkeuring(keurmento di auto)
- Actualmente no ta posibel pa haci afspraak pa keur auto
- Afspraak nan haci caba lo wordo posponi pa un otro fecha
- Pa información encuanto keurmento di auto y cambio di afspraak por tuma contacto na Tel: 5937947 of email na dti@setarnet.aw
Elektrokeuring (keurmento di coriente)
- Keuring nan di coriente a wordo cancela.
- Por tin exepcion pero esaki ta solamente den caso di emergencia y esaki lo wordo evalua.
- E instalateur mester manda un petición na dti@setarnet.aw y informa e motibo di emergencia.
- Pago nan lo mester wordo haci online via CMB account # 28445509 cu e siguiente informacionnan: adres, nomber di cliente, nomber instalateur, Elmar nrs.
- Pa mas información por tuma contacto na Tel: 5937930.
Afdeling Ijkwezen (balans, pompstations)
- Lo no acepta weeginstrumenten (balans) na DTI y no lo ijk op locatie.
- Pa mas informacion por manda un email na: dti.ijking@gmail.com
Afdeling Stoomwezen (instalacion di gas, keuring boilers, liften, kraan)
- Lo sali solamente den caso di emergencia.
- Pa mas informacion por tuma contacto na Tel: 5943775.
Afdeling Veiligheidsinspectie(inspeccion di trabou, asbest,bedrijfsongeval)
- Inspeccion di trabou nan lo no bai door temporalmente
- lo sali solamente den caso di emergencia (Bedrijfsongevallen).
- Pa mas informacion por tuma contacto na Tel: 5937922.
Pa mas información por email dti@setarnet.aw y facebook: Dienst Technische Inspecties.
Den nomber di DTI nos ta pidi nos disculpa pa cu esaki y ta spera di por conta cu e cooperación di Pueblo di Aruba. Nos ta pidi pa sigi e instruccionnan di DVG . SIGURIDAD NA PROME LUGAR!


text:
Kralendijk – Tur aña e departamento di haf tin un seshon di entrenamentu huntu ku Rijkswaterstraat (RWS) riba un posibel kalamidat ku zeta aki na Boneiru. Un tim multidisiplinario a asistí na esaki durante dos dia di entrenamentu.
E tim ta konsistí di diferente unidat. Den e entrenamentu a partisipá entre otro Brantwer, Warda Kosta, Stinapa, KTK di Kòrsou, kantor di haf, Departamento di Supervishon i mantenshon di lei i tambe kordinadó di kalamidat di Entidat Públiko Boneiru.
Rijkswaterstraat (RWS) ta e departamento enkargá ku kalamidat. Pa esaki RWS tin tambe e kontakto direkto ku hefe di haf den kaso di un insidente riba laman. RWS ta na Boneiru tur aña pa asina pasa nan ekspertisio i konosementu. Banda di e entrenamentu di RWS Ministerio di Infrastruktura a kumpra diferente material pa Boneiru.
Durante di e workshop e aña aki RWS a duna informashon relashoná ku tareanan ku RWS ta ehersé. Tambe a trese dilanti e diferente téknika pa kombatimentu di insidente ku un bista riba kalamidat ku zeta. Ademas ta organisá diferente entrenamentu ku ‘infaltableoilbooms, skimmerpumpen en currentbuster’. Tur e material nan aki ta espesialmente pa un kalamidat ku zeta riba laman.


text:
Guera na Kòrsou?! ta organisá un tremendo Familyday ku, speurtocht pa henter famia, un mesa di obra di man i un kontadó di kuenta. Famianan por partisipá na e speurtocht ku ta bai ku den henter e eksposishon ku plachi pa buska pa esnan di mas chikí i pregunta pa esnan mas sabi den famia deskubrí.
11.00 or nos kontadó di kuenta Roy Colastica ta laga nos biaha den tur e espasionan di e eksposishon. Un biahe ku ta kuminsá ku di historia di héroenan i ta kaba den skuridat. Abo ta tribi di ban kuné?
Na final muchanan por partisipá na un mesa di obra di man ku e tema héroe.
E dia aki ta grátis. Por sigui bishita e eksposishon henter dia te ku 4 or di atardi.
Museo di Kòrsou
Van Leeuwenhoekstraat z/n, Mundu Nobo
Entrada ta grátis


text:
Kontribuyendo na mas aktividat ekonomiko i empleo AQUALECTRA TA FIRMA AKUERDO DI TRABOU KU 6 KONTRATISTA LOKAL PA KREA RET DI DISTRIBUSHON INTELIGENTE
Kontribuyendo na mas aktividat ekonomiko i empleo
AQUALECTRA TA FIRMA AKUERDO DI TRABOU KU 6 KONTRATISTA LOKAL PA KREA RET DI DISTRIBUSHON INTELIGENTE
Willemstad – 5 di òktober – Aqualectra a firma un Akuerdo di Trabou (MoU) ku seis kontratista lokal pa ehekushon di e proyekto pa krea e ret di distribushon inteligente di awa i koriente na Kòrsou. Ta trata di kontratistanan Curaçaose Wegenbouw Maatschappij, ELUX Technologies, MNO Vervat Curaçao, Kla Pa Solushon Elektra, Curaçao Industrial Services i Miart Step Up OV & More. Ya pa algun luna Aqualectra a bin ta prepará pa instalá su meternan inteligente rònt Kòrsou komo parti di proyekto AMI. AMI ta para pa Advance Metering Infrastructure kual ta nifiká básikamente un ret di distribushon inteligente. Promé ku yega na e akuerdo di trabou, Aqualectra a realisá periodo di prueba na Seri Domi, Trai Seru i na Bonam. A hasi esaki pa haña un bon bista di e diferente aspektonan di e trabou pa asina realisá e proyekto grandi aki debidamente.
Aqualectra su meta prinsipal tras di e proyekto ta pa inová for di operashon te un mihó servisio na kliente. E proyekto lo dura tres aña i ta konta ku un invershon di 151 mion florin. Parti di e montante aki ta pa kompra di e meternan pero otro parti ta bai na pago di labor di e kontratistanan. Esaki ta kontribui na mas aktividat ekonomiko i kupo di trabou den nos komunidat. Dor di e magnitut di e proyekto i kantidat di trabounan regular diario ku tin, Aqualectra a skohe pa logra su meta dor di traha den koperashon estrecho ku ekspertonan lokal pues nos kontratistanan lokal.
E kontratistanan lo implementá e proyekto pa krea ret di distribushon digital i inteligente den diferente fase. Primeramente, nan lo inspektá e área kaminda e meternan ku tin aktual ta pegá, kaminda ta nesesario nan lo hasi trabou di reparashon, i seguidamente nan lo kambia e meternan di awa i koriente na tur kas i negoshi. Aqualectra ta sumamente orguyoso ku e akuerdo di trabou i ta spera di por traha di forma efisiente i efektivo durante e próksimo tres añanan benidero ku e tim kapasitá aki pa instalé ret di destribushon di awa i koriente inteligente di Kòrsou pa futuro.


text:
IMMUNE SYSTEMSpecials
Protehá bo salu i sistema inmunologiko tur momento ku e paketenan spesial krea eksklusivamente pa bo!
Hasi bo pedido via WhatsApp 520-9650 i pasa rekohe na Nature’s Discount of nos por entrega te na porta di bo kas!
Hisa bo resistensha inmunológiko ku Vitamina C, Zinc i D3.
Preis Speshal: Naf. 75,00
Tur 3 produkto ta optenibel na Nature’s Discount – Bo Kas di Nutrishon.
Tur Specials ta optenibel na
Curaçao
Caracasbaaiweg 197-D
(nèt dilanti di Luna Park Market
i pega ku Panaderia Libanesa)
8:30am – 6:00pm
+599-9-844-5383


text:
Aruba tambe ta colga den turbulencia financiera mundial mientras y situación na Venezuela ta empeora y mundo kier contesta riba cantidad de iregularidad cu tabata tin den Citgo. Sigur mester bira conoci pakico y financiaci cu Maduro a logra na 2020 tabata contra boluntad di y gerencia bieu de Citgo cu segun Maduro en una fila de yega na prestamo cu otra compania na 2020. Despues cu Martinez en muri, resto y miembroronan de gerencia Citgo a keda den prizon de Venezuela.
Tres grupo financiero internacional sigur ta sigui y desaroyonan na Venezuela cada secondde hunto cu resto di mundo financiero.
Aruba tambe tin tur motibo pa sigui loke ta pasa pasobra Aruba ta trata de negociar salida de Citgo na y momentonan aki para Aruba. Mescos cu tur loke ta rondona Citgo, Aruba tambe no tin ningun indicador kico y Citgo adventure ad tin como resultado pa Aruba.
Ashmore por duna turizacion informa riba loke ta suspenso comercial debi na situacion cu de citro surgi rond.
Ashmore es uno de ellos y participa en un evento financiero y económico con Nicolás Maduro, cono como y Bonos de 2020 pasobra na 2020 y se lo presta a caduca, pues keda paga por completo los mescos e intereses.
Ashmore, una compañía británica, ta y grupo de participación mayoritaria den y le prestan a Nicolas Maduro para que pa pa asina por una falta de placa den PDVSA, usando Citgo como borg.
Hunto cu Ashmore tin cantidad de companianan financiero Mericano, de cual Black Rock y T Row Price ta ocupación y puestonan de mas participacion.
Si pais Venezuela no por honra y pago por e debe e interes manera Nicolas Maduro en acorda cu y financiadonan na 2016, una situación financiera muy importante presenta en mes na mundo pasobra los vendajes mester mas cu mita, pues mayoria de accionnan de Citgo.
Esaki sinembargo el no ta y el único problema, aunke y el resultado directo pa pa venezuela te situacion politica actual.
Por el momento cu incertidumbre riba destino de venezuela a cuminsa, y balor de y prestamo riba mercado di balor (financiero) a baha considerablemente. Esaki ta nifica cu e prijs na cual por bende participacion de compras de obligaciones, tambe a baha hunto cu e interes de companianan financiado.
Esaki debi na e hecho cu y el destino de Venezuela a depender de una cantidad de factor cu no por ser visto dilatadores.
Banda de e situacion aki ta keda y hecho cu na moment cu Venezuela to haci and prestamo na 2016, el a duna and compania Ruso tambe 49.9 porciento de Citgo loke.
Y prestamos borg duna na Rusia tabata motibo pa cual y compañía minero Canades, Crystallex, una bahía Court y exigi Court na Merca aña pasa pa duna un veredicto den e case cu el a cuminsa.
E situacion actual de Citgo ta empeora. Den prizon na Venezuela tin y ehecutivonan por Citgo cu a wordo deteni hunto cu ex presidente de Citgo Martinez. Mientras Martínez, Pereira y otro grandinan de Citgo na Merca ta wordo acusa oficialmente de corupcion y hasta relacion cu mundo de drogas den un caso de un ex trahado de Citgo, y ehecutivonan de Citgo ainda ta den prizon na Venezuela.
Nicolas Maduro ta acusa nan de kier para cerar un convenio cu otro grupo di financiado na 2016.
Ta sales dilanti cu Aruba para dicidir un momento completamente roba pa bay cera una convención con Citgo.
Na and momentonan aki pues Aruba ta partes de una turbulencia financiera mundial pasobra no tin ningun siguransa cu Venezuela por pay and debe 2020 mientras Rusia no ta bisa kico y la haci den e situacion actual de Citgo.


text:
Diaranson 7 di juli 2021, Secretario di Estado Raymond Knops tabata di bishita na Aruba pa e ultimo biaha como Secretario di Estado. A reuni cu Prome Minister Demisionario sra. Evelyn Wever – Croes y a trata diferente tema, entre otro palabracionnan cu Hulanda, Landspakket y Rijskwetten. Principal den e encuentro aki a refleha confiansa cu ta poco poco biniendo bek den Aruba. Algo cu Gabinete Wever – Croes 1 a bin ta traha hopi duro riba dje durante e ultimo añanan.
Prome Minister Demisionario sra. Evelyn Wever – Croes a expresa cu basa riba e forma di expresa di sr. Knops por constata cu e confiansa tey bek, cual ta crea perspectiva pa futuro. E reunion a bay den bon ambiente y si refleha riba e ultimo añanan di Gobernacion sigur tabatin hopi momento cu no tabata facil den relacion cu demas paisnan di Reino y Hulanda.
“Sigur tabatin momentonan bon y menos bon, sinembargo el a yuda pa Aruba sigui pusha pa yega na un areglo pa ricibi ayudo durante di e Pandemia.
Aworaki ta wak padilanti cu formacion di Gobierno nobo y un base asina ta duna hopi mas speransa y perspectiva pa futuro”, Premier Wever – Croes a expresa.
Secretario di Estado sr. Raymond Knops
Segun sr. Knops durante di e bishita cortico aki na Aruba a haya e oportunidad pa reuni y papia cu sra. Wever – Croes tambe riba resultadonan di eleccion pa cual a duna felicitacion y a trata e maneho hiba durante periodo di Gabinete Wever – Croes 1.
El a expresa cu tabatin bon cooperacion entre Gobierno Hulandes y Gobierno di Aruba y lo kier continua cu esaki pa atende cu e retonan cu tin.
Sr. Knops a enfatisa cu durante e ultimo añanan e tabatin bon relacion di trabou cu sra. Wever – Croes y otro miembronan di Gobierno. Kisas no tur momento tabata di acuerdo cu otro, pero si a mantene bon relacion cu otro y cual ta un di e lesnan cu ta importante pa e relacion entre Paisnan den Reino, basa riba confiansa na bienestar di tur ciudadano.
Finalmente sr. Knops a expresa cu e ta mira un futuro sumamente briyante pa Aruba.


text:
Gobièrnu di Kòrsou, Fundashon Kas Popular (FKP) i tur esnan ku ta bini na remarke pa hür di un kas sosial
Written by Khalil Guribaldi on 18 February, 2021
Djamars 16 di febrüari 2021 ta marka un dia históriko pa tantu Gobièrnu di Kòrsou, Fundashon Kas Popular (FKP) i tur esnan ku ta bini na remarke pa hür di un kas sosial. Despues di kasi 40 aña, tin akuerdo entre Gobièrnu i FKP pa loke ta trata e montante ku FKP mester risibí pa mantenshon di e kasnan di Gobièrnu. Komo persona, e nesesidat di un kas òf mihó bisa tin un dak riba bo kabes, ta un nesesidat básiko. Pa por kumpli ku esaki, Gobièrnu ta pone tereno disponibel pa esnan ku por konstruí nan mes kas i tambe pone fondo disponibel pa konstruí bibienda pa e klase sosial. Den e kuadro aki, Fundashon Kas Popular a keda instituí na aña 1979 i tin entre otro komo tarea, maneho di kasnan di Gobièrnu. Na e momentunan aki, nos ta mira ku e demanda pa bibienda sosial riba nos isla a bin ta krese den transkurso di añanan i ta muchu mas grandi ku loke Gobièrnu por proveé.Apesar di e situashon aki por bisa ku aktualmente FKP ta manehá mas ku 1200 bibienda pa Gobièrnu Pa por hiba un mihó maneho ku ta redundá den mihó servisio pa hürdó di e kasnan aki, Gobièrnu di Kòrsou a yega na e akuerdo menshoná ku FKP.Pa e área di mantenshon, Minister di Tráfiko, Transporte i Planifikashon Urbano Zita Jesus-Leito den representashon di Gobièrnu, a firma e akuerdo ku ta fiha e guia i kriterionan pa mantenshon di e kasnan dor di FKP. Den e akuerdo tin entre otro stipulá ku lo hasi un investigashon pa asina midi e kondishon aktual di estado di e kasnan. Esaki lo forma base pa e normanan di prestashon di parti di FKP pa ku maneho i mantenshon di e kasnan di Gobièrnu. Pa Minister Jesus-Leito servisio na kliente ta di suma importansia i e ta di opinion ku esaki ta un stap grandi pa logra mihó maneho di bibienda sosial na Kòrsou. Tambe e situashon di bida di e hürdó lo bira mas grandi, dor di mantenshon struktural di e bibiendanan aki.Sr. Arthur Con, ken ta direktor di FKP, ta sumamente satisfecho ku porfin a yega na e punto ku e akuerdonan aki ta riba mesa. Di e forma aki, FKP por brinda un mihó servisio na su klientenan, komo ku tin palabrashonnan pa fiho pa loke ta trata mantenshon di bibienda entre FKP i Gobièrnu di Kòrsou.